Аҳмад Аъзам. Бир кам дунё (новелла) | www.ziyouz.uz\nБош саҳифа Ўзбек насри онлайн антологиясиАҳмад Аъзам (1949-2014)Аҳмад Аъзам. Бир кам дунё (новелла)\nАҳмад Аъзам. Бир кам дунё (новелла)\nКетяпман. Тепамда кўп-кўк осмон. Қаршимда кирмизи қуёш, ботайми, ботмайми деб, дарахтларнинг шохига омонат қўнган. Ғир-ғир шабада. Асфальт йўлка топ-тоза, шинам. Ғивирлаб юргак чумчуклар мен яқинлашганда дик-дик қочади. Ўриндиқда йигит билан қиз ҳузур қилиб ўпишмокда. “Эру хотин — қўш ҳўкиз”, деган гапни эслаб кулгим қистайди: шу дўмбоққина қизнинг, савағнчдек ингичка йигитчанинг терлаб-пишиб, ҳарсиллаб омоч тортаётганини кўз ўнгимга келтираман. Ҳазилкаш одамлар ҳам кўп-да.\nКетяпман. Дарахтларнинг олачалпоқ сояси бошимни силайди, йўлкага ястаниб олади ва оёғим остидан сассиз сирғаниб ўтади. Кўкрагим чуқурлашиб-кенгайиб кетгану тўйиб-тўйиб ютаётганим салқин ҳаво қайтиб чиқмаётгандек… Ўткинчиларни бир-бир тўхтатиб, қувонтиргим келади. Ўзиб кетаётиб бир чолга тавозе билан салом бердим, қўлимни кўксимга босиб, бош эгдим. Чолнинг кўзойнаклари ялт этди, бир зум менга ағрайиб қолди. Кейин алқади: “Яхши жойлардан ато қилсин!” Бўлмаса-чи? Сал ўтмай йўлимда бир қиз учради. “Яхшимисиз?”, дедим. У истиғно билан лабини бурди, терила-терила сичқоннинг думидек ингичка бўлиб кетган қошларини чимирди. Яхши жойларда яхши қизлар етишади-да.\nКетяпман. Гуллар. Қизғин очилган, ловиллаб турган гуллар! Кўзга жазиллаб уради, йиғлагинг келади — шу қадар расида. Шундоқ рўпарамда «йўл топибмиз — юрибмиз, пул топибмиз — ичибмиз”, деганлардан бири ялп этиб учиб тушди. Ўтириб олиб қўлига диққат билан тикилгач, роса сўкинди. Бошини силкиб пишқирди-да, “Эҳ, Саодат, Саодат, ҳозир бораману…” дея ғулдиради. Кейин ўмганини кўтараман деб, тўрт оёқлаб қолди, ўрнидан туришга кўзи етмади, чоғи, эмаклаб бориб дарахтни қучоқлади, унга осилиб каддини тиклади. Охири гандираклайгандираклай йўлга тушди. Қизиғ-а?\nКетяпман. Тепамда кўм-кўк осмон, қаршимда қирмизи қуёш. Қитиғи келган тентакка ўхшаб бениҳоя хурсандман, кулиб юборай дейман. Негалигини билмайман, билишни ҳам истамайман. Ўз-ўзидан, ҳеч бир сабабсиз завқим тошади. Аллақандай куй димоғимда ғивирлайди, хиргойи қиламан, Тезроқ уйга етиб, ўғилчамни қийқиртириб ўйнатгим, варанглатиб пластинка қўйгим, хуллас, қандайдир айюҳаннос солиб, оламни бошимга кўтаргим келади. Ичимга сиғмаяпман.\nОртимдан кимдир келяпти: “тап-туп”, “тап-туп”. Шошиляпти. Мендан ўтиб кетмоқчи. Кўрамиз!\n«Тап-туп” тобора тезлашади. Қадам ташлашига қараганда, бўйи пастроққа ўхшайди. Пишиллашига қараганда, тез юриб ўрганмаган. Кўз қиримни ташладим — елкамдан қуйироқда бир япасқи бурун юзиб чиқди, силкиниб ортда қолди, яна кўринди. Яна… Қадамимни тезлатаман, “тап-туп” ҳам кучаяди. Эҳ-ҳе, ростдан ҳам ўзиб ўтмоқчи шекилли!\nБурун йўқолди, чиқди, йўқолди, чиқди… Елкамга елимлаб қўйилгандек, липиллаб келаверди.\nУнга сира эътибор бермагандек, осмонга қарайман, ён-теваракка кўз югуртираман. У тап-туплаб, тапир-тупурлаб йўрғалайди. Худди у эмас, ўзимнинг елкам бетартиб пишиллаётганга ўхшайди. Ерни гурсиллатиб одим отишимдан, бўйим узунлигидан, шу одамнинг мендан ўтиб кетиш учун беҳуда чиранишидан хурсанд бўлиб кетаман. Марҳамат, йўл очиқ! Қитмирлик қилаётганим йўқ, оёғидан чалаётганим йўқ. Ғашига ҳам тегмаяпман. Қоқилиб йиқилишини ҳам тиламаяпман. Қайтангга далда беряпман. Ўтиб кетсин, марҳамат!\nҲадемай уйга етаман. Сизга айтсам, хотиним хотин эмас, бутун бошли бир хазина — уйда ҳеч вақо йўқ кезларда қупқуруқ ҳаводан бўлса ҳам чучвара тугиб бера олади. Мен-ку, уйга шошиляпман, бу қаёққа ошиқади? Шуларни, айни пайтда уни олдинга ўтказиб юбормасликни ўйлаб янада тезроқ юраман.\nХумпар, сира орқада қолай демайди. Хдйронман, кулгим қистайди. Мунча чиранмаса? Хдй, ана ўтиб кетди ҳам дейлик. Хўш, шу билан бири икки бўлади-ми? Ёки бўйига бўй қўшиладими? Лекин ким бўлса ҳам яхши одамга ўхшайди. Тиришқоқ, курашчан кўринади. Бунақалар қунтли, заҳматкаш, ўз сўзининг устидан чиқадиган бўлади. Бировга осонликча ҳақ бермайди, ўзини хафа қилдириб қўймайди.\nОғайни, менга жуда ёқиб қолдинг-ку! Қани, отни қамчила. Паст бўй, майда қадам бўла туриб мендан ўзолсанг, худо ҳаққи, жуда қувонаман. Омад тилайман. Эй сен, ростдан ҳам ушлаган жойингдал кесасан шекилли. Лекин мен ҳам чакки эмасман, оғайни. Унча-мунчага енгилмайман. Қейин, мундоқ қаддиқоматни ҳам солиштир. Сендан қанча узунман? Зўрға елкамдан келасану яна олдинга ўтмоқчисан. Сенинг икки қадамингни мен битта қилиб ташлаяпман. Қара, мен бемалол, гўё сени пайқамагандек, сен билан баҳслашмагандек, бамайлихотир кетяпман. Сен-чи, питир-питир қиласан, пишиллайсан, лекин йўлинг унмайди. Чарчадинг ҳам. Имкондан ташқари нарса йўқлигини биласанми? “Лайлакка етаман деб чумчуқнинг бути йирилибди”, деган гапни наҳотки эшитмаган бўлсанг?\nКўнглимда ана шунақа серзавқ ўйлар. Ўзишувдан завқланиб кетганман. Очиғи, ҳали унинг афтини кўрмаган бўлсам ҳам кўнглимга жуда-жуда ўрнашди.\nБирдан қўл силтаб, орқада қолиб кетса-я деб, ташвишланиб ҳам қўяман. Унга хаёлан далда бераман, ғалабага ундайман. У ҳам бўш келмаяпти.\nҚарамасам ҳам пайқаб келяпман: ўзай-ўзай деяпти-ю, чоғи етмаяпти. Жўрттага секинлаб қўяман— у олдинга ўтиб олади. Кейин унча зўр бермай унга етиб оламан-да, ўтиб кетаман. Икки-уч марта шундай қиламан.\nБу одамнинг тиришқоқлигидан қувонаман. У пишиллагани, пилдираб йўрғалагани сари кўнглим қувончга тўлади: одамлар сизнинг зўрлигингизни мақтамасин, зўр эканлигингизни амалда тан олсин!..\nТўсатдан унга миннатдорчилик билдиргим, биронта яхши гап айтиб, елкасига дўстона қоқиб қўйгим келди. Қолаверса, натижаси уч карра аниқ бўлган мусобақадан ҳам кўнглим совиётган эди.\nШу ниятда унга ўгирилдим…\nНима кўрдим денг? Биққи, пакана, қопқора, япасқи бурун йигит менга олайиб қараб турибди. Юзида, кўзида ёввойи мушукни эслатадиган йиртқич бир ифода бор:\n— Ҳа?—деди у.\nСесканиб тушдим. Зўрға ўзимни қўлга олдим.\n— Ҳеч нарса.\nБўйни қарийб билинмайди, боши, елканинг давомидек, қапишиб кетган. Бир кўзи қияроқ сузилган.\n— Қайдан келяпсан?— деди у ошкора таҳдид билан.\n— Ишдан — дедим сал чўчинқираб.\n«Ҳозир жанжаллашамнз!” деган ёқимсиз, хавотирли фикр миямдан совуқ ғимирлаб ўтди.\n— Қаерда ишлайсан?— деб яна савол берди у.\n— Нима эди?—дедим, кейин атайлаб — уни ҳам сенлаш учун кўшиб кўйдим.— Сенинг ўзинг-чи?\n— Мен сендан сўраяпман,— деди у.\nЯқин ўртада ҳеч ким йўқ эди. Ўзимни босиб олдим. Унга индамай тикилиб туравердим. Бор кучимни тўпладим, деб ўйладим ичимда.\n— Оғайни,— деб таққа тўхтадим, у ҳам тўхтади.— Орқамдан ким келяпти экан, деб сенга карадим, холос. Сенга қараш тақикланган бўлса — айт! Йўқса — бор, йўлингдан қолма. Бунча тирғиласан? Нима демоқчисан ўзи?\nУ мени бошдан-оёқ кузатиб чиқди, кутмаганимда бирдан юмшади:\n— Энди, сўраяпман-да,— деди. Яна йўлга тушдик.\n— Ўқитувчиман,— дедим, кейин ёлғондан қўшиб қўйдим:— Физкультурадан дарс бераман.\nУ менга синовчан қараб қўйди.\n— Мен холодильник тузатаман,— деди.— Чекишдан борми?\n— Ҳар куни шу ердан ўтасанми?— деб сўради у. Бу савол бермаса гапира олмайди шекилли.\n— Ҳа. Сен-чи?\n— Мен ҳам.\n— Ҳеч кўрмаган эканман-да,— дедим шунчаки, гапни гапга улаш учун.\n— Нега?—деб хайрон бўлди у. — Ҳаммавақт будканинг олдида болалар билан пиво ичнб ўтяраман-ку. Бахти, Ҳаким, Ҳамид, Шерзод. Зўр болалар! Ҳакнмни танийсанми?\n— Вой, нега? Упи бир кўрган одам дарров танийди. Сочи жингалак, лаби дўрдоқ бола. Шунинг учун отини “Негр” қўйганмиз.\n— Билмадим, балки кўргандирман,— дедим.\n— Кўргансан, кўргансан, — деди у. — Агар ҳар кунн шу ердан ўтсанг, кўрмаслигинг мумкнн эмас. Боксёр, мушти катта-катта. Менинг қўлимга бир яримта келади.\n— Мусобақаларда қатнашадими?\nВой, қизиқмисан! Мусобақада нима қилади? Газ сув сотадиган автоматларга қарайди. Ҳар куни олтмиш-етмиш сўмдан кам топмайди. Қизлари жа кўп. Келишган бола-да! Зўр ташлашади лекин. Ётиб ҳам чиккан, — деди, бу ҳам Ҳаким деган ўртоғининг жуда катта фазилатидек.\n— Нега?—деднм қизиққан бўлиб.\n— Э, йигитчилик-да,— деб бепарво қўл силтади у.— Автобусда битта олифта жой бўшатмабди. Ўзига ишонган-да. Лекин роса уришган. Бир ҳафта касалхонада қон туфлаб ётган экан.\n— Ия, бу Ҳакимларинг кўпчилик бўлганми?\n— Ҳа-да. Учови зерикиб юрганда шу бола тўғри келиб қолган-да. Нима, Ҳаким уришса, улар қараб турсинми?\n— Албатта,— дедим.\nНомард Ҳакимингни ҳам худо кўтарсин!\n— Иккита қовурғаси синиб кетган экан. Ётқизиб олиб биқинига тепгандан кейин… Жигари эзилиб кетгандир.\n— Энди қуён бўлай деб турганда хитлар кеп қолган. Номарднинг ёнида қизи ҳам бор экан, шу дод солибди-да. Ҳаким, Шерзод қўлга тушган. Зокир қутулган.\n— Ҳакимнинг отаси қутқариб қололмадими?\n— Э, нимасини айтасан! Роса югурди, бўлмади-да. Уч йил ўтириб чиқди. Алишер бир йил. Ўзлари аҳмоқ — одам кўп жойда уришадими? Четроққа олиб чиқ, кейин дабдала қил-да, жўна — қани, ким топиб олар экан! Нима дединг!\nҚуёш ботди. Осмоннинг ранги синиқиб, ҳаммаёқни кулранг парда қоплаб олди. Йўлдан машиналар шувиллаб ўтмоқда эди. Бирдан кўнглим сиқилди. Кечаси билан дафтар текширишим кераклиги эсимга тушди.\n— Бугун пиво йўқ экан-да,— деди у.— Майли, вақтинг бўлса, чиқиб тур. Қуйиб бераман. Азим деб сўра мени. Ҳаммаси билади.\nУ бурилиб кетди. Кўкрагини шишириб, бошини баланд кўтарганча тор кўчага кириб кетди. Бирон марта ҳам орқасига ўгирилиб қарамади.\nУнга анқайиб йўлка четидаги темир бетон тўсиққа қоқилдим. Чиқиб қолган қайқи сими оёғимга жуда ёмон урилди. Шимимнинг почасини шимарсам, оёғимнинг бир энлик жойи қипқизил шилинибди. Хайрият, шим йиртилмабди.\nУйга атиги бир бекат қолган бўлса-да, итар-итар билан трамвайга илиниб олдим. Трамвай ғала-ғовур, дим экан, нафасим қайтиб, бир зумда терга ботдим. Тер кўзимни ачиштирди. Қимдир оёғимни эзғилаб босди.\nОқсоқлана-оқсоқлана кета туриб чўнтагимни кавласам, рўмолча йўқ. Бефаросат хотин, нуқул овқатни ўйлайди. Гумбаз бўлиб семириб кетган. Ҳўй, сон тегмаган, ўқувчиларимнинг кўз ўнгида юзимни қоғозга артаманми! Бурним-пурним қонаб кетса нима бўлади! Қачон ақл битади сенга? Доим: гўшг, картошка, пиёз… Лағмонга чўзилган хамир олиб келишим керак эмиш! Ана, гапни қаранг: эркак бошим билан шаҳарнинг ўртасида хамир кўтариб юрай! Э, ўргилдим сендақа хотиндан! Битта болани эплаб боқолмайди, доим чирқиллатгани-чирқиллатган. Яна бола тарбиясини ўргатадиган консультацияларга қатнайдилар!\nТо эшикка етгунча хотинимга дағдаға қилдим. Ичимда.\nУйга киргач, ечина солиб, тўғри ваннахонага ўтдим. Узоқ ювиндим. Сал енгил тортиб чиқдим.\nОвқатланиб ўтириб, йўлдаги воқеани хотинимга айтиб бермоқчи бўлдим.\n— Ҳозир келаётиб бир йигит билан ким тез юришдан баҳслашиб қолсак бўладими!\nХотиним пиқ этиб кулиб юборди. Жаҳлим чиқиб кетди.\n— Пиёда юришданми?\n— Самолётдами бўлмаса?— дедим жаҳлимга ҳай бериб.— Қарасам, мендан ўтиб кетмоқчи. Эҳ-ҳе, йўл бўлсин, дедим-да… — Хотинимнинг ҳали ҳам илжайиб турганини кўриб, бирдан гапиргим келмай қолди.— Чойдан қуй! .\n— Кейинми? Кейин ҳеч гап бўлгани йўқ… Нега бу кайвони кампирларга ўхшаб саллаи дастор қилиб қолдинг?\nЭнди жаҳлимни босолмай қолдим.\n— Боя бош ювгандим. Қуримаяпти,— деб минғирлади хотиним.\n— Кир сочиқдан бошқа нарса йўқ эканми?! Яна дастурхон тепасида! Тур, кўзимдан йўқот! Қачон сон киради сенга?\nХотиним йиғламсираб, индамай ўрнидан қўзғалди.\nНегадир сираўзимни босиб ололмадим, бақиравердим:\n— Қачон тартиб киради бу уйга! Нега супургини тикка қилиб қўйдинг? Ун кун бўлди полга сув тегмаганига. Шифоньернинг чангини қара, отингни ёзса бўлади…\nЎғлим нариги уйда ухлаб ётган эди, чириллаб йиғлаб юборди.\nЯрим соатдан кейин хотинимга ҳасрат қилдим.\n— Ке, қўй, ҳадеб тумшуқ қилаверма. Кайфиятим ёмон эди. Шунақа пайтда… биласан-ку, сени қистоққа оламан-да. Хўш, сендан бошқа кимга бақирай? “Эру хотин — қўш ҳўкиз” деб қадимгилар бекорга айтишмаган. Турмушнинг оғирлигини назарда тутишган. Омочнинг бир томонини сен тортмасанг…\nЎз-ўзимдан хафа бўлиб кетдим: болалигим қачон қолади? Кап-катта одам, ота бўлатуриб, кўчада юрган кимқаёқдаги безори билан ўзишиб юрибман-а. Яхши ҳамки, ўзи пасайиб қолди. Муштлашиб, биқин-миқинимга пичоқ тортиб юборса, ҳолим не кечарди?\nЎзим шу ҳақда ўйлаяпман-у, хотинимга менинг ҳам асабим темирдан эмаслиги ҳақида куйиниб уқтиряпман…\n← Аввалги Аввалги Аҳмад Аъзам. Дутор билан танбур (ҳикоя)\nКейинги → Кейинги: Аҳмад Аъзам. Қулф тили (новелла)


Абдулла ТАНГРИЕВ: “Ўзбек халқи деганда, ҳар бир инсоннинг хаёлига кураш спорти келиши керак...”\nЎзбекман, деган киши борки, умрида бир марта бўлса-да, давра айланиб кураш тушган. Азалдан халқимизнинг тўй-томошалари ҳам кураш мусобақалари билан файзли ўтган. Гарчи ориятни устун қўйган марди-майдонлар ҳақидаги ҳикоялар лофдек туюлса-да, аслида улар ҳақиқатдан кўп ҳам йироқ эмас. Бугун ана шундай кураги ер кўрмаган полвонлардан бири — Абдулла ТАНГРИЕВ билан кураш моҳияти, унинг муаммолари ҳақида суҳбатлашдик.\nТантилик ва мардлик намойиши\nМинг йиллик тарихга эга кураш миллатимиз қон-қонига сингиб кетган. Қадим даврларда ҳам тўю тантана, байрам-томошалар катта-катта кураш давраларисиз ўтмаган. Элу халқ мард, танти полвонларни қаттиқ ҳурмат қилишган. Уларнинг даврада кўрсатган жасоратлари, гап-сўзларини ҳикмату ривоятларга айлантиришган. Барчамиз кураги ер кўрмаган Паҳлавон Маҳмуд ҳаёти ҳақидаги ривоятлар, нор туя билан олишган, мушти билан буқани ағдарган паҳлавонлар ҳақидаги воқеи ҳикояларни кўп бор эшитганмиз.\nАйниқса, бизнинг воҳа томонларда кураш тушиш инсонларнинг кундалик ишига айланиб қолган. У ерларда курашни “олиш” дейишади. Ўғил болалар етти-саккиз ёшиданоқ ё отни эгарлаб кўпкарига борган, ё бўлмаса, белига белбоғ бойлаб “олиш” тушган. Ҳозир ҳам воҳалик бирор йигитнинг билагидан тутсангиз, ҳеч бўлмаса, шу спорт турининг бир-икки усулини кўрсатиб бера олади.\n“Олишчи”дан отарчининг обрўси баланд\nАммо тан олиб айтиш керак, кейинги пайтларда курашнинг халқ орасидаги оммабоплиги бирмунча камайди. Бир пайтлар одамлар ўғил фарзанд кўрса, кураш қўйиб, элга ош бераман, деб ният қиларди. Юртнинг бир чекасида катта кураш қўйилаётганини эшитган бошқа тарафдаги одам ҳам томоша учун йўлга отланарди. Кураш пайтида минглаб одамлар йиғилиб, катта-катта сойликлар, дараларга сиғмай кетарди. Ҳозир эса аксарият кишилар “Ўғлимнинг суннат тўйига фалончи қўшиқчини чақираман” деб ният қилишади. Айрим жойларда ҳатто тўй-томоша, байрамларда ҳам кураш қўймай қўйишган.\nЁдимда, 2000-йилларда пойтахтимиздаги “ЖАР” спорт мажмуасида кураш бўйича бир мусобақа ўтказилганди. Ўшанда томошабинлар мажмуага сиғмай кетганди. Ўйласам, ўша даврларда ҳам халқ орасида курашга бўлган қизиқиш юқори бўлган экан. Ҳатто халқаро доираларда ҳам бу спорт тури ҳақида фикр-мулоҳазалар янграй бошлаганди. Европа мамлакатларида кураш билан шуғулланишга иштиёқ кучайди. Аммо маълум фурсат курашни оммалаштириш борасида сускашликларга йўл қўйилдики, унинг бироз мавқеи тушгандай бўлди.\nКейинги йилларда яна ушбу спорт турига эътибор кучайди. Вилоят, туман раҳбарлари томонидан байрам тадбирлари, турли сайлларда кураш мусобақалари ташкил этилмоқда. Халқаро доирадаги мусобақалар ўтказиляпти. Бундай амаллар, шубҳасиз, курашнинг хориж мамлакатларида янада оммалашиб, шуғуланувчилар сони ошишига хизмат қилади.\nКураш мактабини яратмай туриб, халқаро майдонга чиқишга уриниш бефойда\nБиз курашни мукаммал спорт турларидан бири сифатида халқаро майдонга олиб чиқмоқчи бўлдик. Албатта, бу йўлда бир қанча мувафаққиятларга ҳам эришдик. Масалан, миллий курашимиз Осиё ўйинлари дастуридан жой олди. Аммо юқорида таъкидлаганимдек, сўнгги пайтларда курашга бўлган қизиқиш анча сусайиб кетди. Бунинг сабабларидан бири, аввало, курашнинг мукаммал тартиб-тамойиллари ишлаб чиқилмаганидир. Аксинча, дзюдо, самбо каби спорт турларидан нималарнидир ўзлаштиришга ҳаракат қилинди. Масалан, бизда полвоннинг устидаги либос “чакмон” дейиларди. Ҳозир эса биз уни “яктак” деб атаймиз. Бу дзюдодаги “кимано”нинг таржимаси. Бу ҳаракат халқ тилида оммалашган “олиш”дан ҳозирги курашнинг фарқланишига олиб келди ҳамда халқни ўзидан узоқлаштирди.\nШунингдек, кураш қонун-қоидаларини ўргатадиган мутахассислар сонини кўпайтирмасдан, уни халқаро доирага олиб чиқишга уриндик. Бу эса курашнинг тўлиқ оммалашиб кетишига тўсқинлик қилди. Чунки асл кураш мактабини ташкил этмасдан туриб, уни халқаро майдонга олиб чиқиб бўлмайди. Кураш илмини мустаҳкамлаш керак. Минг йиллик анъаналардан хабардор устозларни шакллантирсаккина курашни халқаро доирада оммалаштиришга эришишимиз мумкин.\nПойдеворсиз бино қулайди\nЯпонларнинг дзюдодан ташқари сумо деган миллий яккакураши бор. Таиландда ҳам яккакураш бўйича миллий спорт тури мавжуд. Улар Олимпиада ўйинларига киритилмаган. Аммо мамлакатнинг ўзида жуда оммабоп, халқ бу спорт турларини севишади. Биз ҳам, аввало, юртимизда курашнинг мавқеини кўтариб олишимиз керак. Курашга бўлган эътибор, ҳурмат, иштиёқ халқимиз орасида тўлиқ шакллангандан кейингина уни хориж мамлакатларида тўлақонли тарғиб эта оламиз.\nПойдеворсиз бино қуриб бўлмаганидек, курашни ўзимизда такомилига етказмасдан уни халқаро майдонга кўтариб бўлмайди. Кураш Олмпия ўйинлари сафига қачон, қандай киради, бу ҳақда бир нарса деёлмайман. Лекин ўзбек халқи деганда, ҳар бир инсоннинг хаёлига кураш келадиган бўлса, биз энг катта ютуққа эришдик, деб ҳисобласак бўлаверади.


ЎФА Мактабгача таълим вазирлиги билан меморандум имзолади — Ўзбекистон футбол ассоциацияси расмий сайти.\nЎФА Мактабгача таълим вазирлиги билан меморандум имзолади\nЎзбекистон футбол ассоциацияси юртимизда болалар футболини ривожлантириш, ёш авлод ўртасида соғлом турмуш тарзини тарғиб қилиш мақсадида бир қатор чора-тадбирларни амалга ошириб келмоқда.\nЖумладан, жорий йилнинг бошида Ўзбекистон футбол Ассоциациясининг биринчи вице-президенти Умид Аҳмаджонов томонидан 2018 йилда болалар ўртасида 1000та мусобақа ўтказиш бўйича топшириқ берилган эди. Бу борадаги ишларнинг самарадорлигини янада ошириш мақсадида, Ўзбекистон футбол ассоциацияси Мактабгача таълим вазирлиги билан ҳамкорлик тўғрисида меморандум имзолади.\nУшбу меморандумнинг мақсади қуйидагилардан иборат:\n- республикамиздаги барча мактабгача таълим муассасаларида оммавий спорт турларидан бири бўлган футболни ривожлантириш, оммалаштириш,\n- жисмонан соғлом баркамол авлодни вояга етказиш, уларни қўллаб-қувватлаш орқали улкан ютуқларга йўналтириш ишларини амалга ошириш,\n- турли спорт ва футбол мусобақаларини ташкил этиш,\n- футболни тарғиб этувчи туркум, ички ва халқаро тадбирлар, давра суҳбатлар ва бошқа тадбирларда иштирок этиш.\nЮқорида қайд этилганлар ушбу меморандумнинг асосий мақсадлари ҳисобланиб, бундан ташқари ҳар икки томонга алоҳида мажбуриятлар юклатилган. Унга кўра Ўзбекистон футбол ассоциациясининг мажбуриятлари қуйидагилардан иборат:\n- Мактабгача таълим вазирлиги тизимидаги мактабгача таълим муассасаларида жисмоний тарбия ва спорт инструкторларининг футбол бўйича умумий асосларда билимларини ошириш мақсадида республика ва вилоятлар миқёсида махсус курслар ташкил этиш;\n- футбол мусобақаларини сифатли ўтказилиши юзасидан амалий кўмак (спорт буюмлари, совға-саломлар, ОАВда ёритиш ва ҳ.к.) бериш;\n- бепул футбол тўгараклари ва гуруҳлари ташкил этиш орқали ижтимоий ҳимояга муҳтож қатлам фарзандларини ҳам спортга ошно қилиш.\nЎзбекистон Республикаси Мактабгача таълим вазирлигининг мажбуриятлари:\n- вазирлик тизимидаги мактабгача таълим муассасалари ва хусусий мактабгача таълим муассасаларида футболни ва соғлом турмуш тарзини оммавий тарзда тарғиб қилиш;\n- тузилажак бепул футбол тўгараклари ва гуруҳлари фаолиятини йўлга қўйишда фуқаролар ўзини-ўзи бошқариш органлари билан ҳамкорликда амалий ёрдам кўрсатиш;\n- футбол ривожи учун таълим муассасаларида лозим бўлган шарт-шароитларни яратишда жойлардаги маҳаллий давлат ҳокимияти органларига таклифлар киритиш;\n- ўз нашрлари ва веб-сайтлари орқали болалар ўртасида ўтказилаётган футбол мусобақаларини кенг тарғиб қилиш.


«Тошиссиққуввати»га бир боқимандани деб бутун уйни иссиқ сувисиз қолдирмаслик мажбурияти юклатилди\n19:11 / 11.10.2015\nЎзбекистон Хусусийлаштириш, монополиядан чиқариш ва рақобатни ривожлантириш давлат қўмитаси томонидан бир нечта истеъмолчи тўловни амалга оширмагани сабабли бутун уйда иссиқ сувнинг ўчирилиши далилига биноан «Тошиссиққуввати» ишлаб чиқариш бирлашмасига огоҳлантириш хати юборилди.\nБу ҳақда қўмитанинг реклама фаолияти ва истеъмолчилар ҳуқуқини ҳимоя қилиш бошқармаси бошлиғи Дилшод Азимов маълум қилган.\nУнинг сўзларига кўра, қўмита ходимлари тошкентлик фуқаро Б.нинг пули тўланмагани учун бутун уйда иссиқ сувнинг ўчирилгани тўғрисидаги мурожаатини кўриб чиқди.\n“Ундаги масалалар «Тошиссиққуввати» ходимлари билан биргаликда ўрганиб чиқилди. Якунда хизмат кўрсатаётган муассаса турар-жой биносида қарздорлик сабабли иссиқ сув ўчириб қўйилгани аниқланди, айни пайтда, шикоятчининг ўзи барча тўловларни амалга оширган. Шикоят қилувчининг хонадонида иссиқ сув таъминоти тикланди. Рақобат қўмитаси «Тошиссиққуввати» ишлаб чиқариш бирлашмасига дебитор қарзлари бўлмаган абонентларни иссиқ сув таъминотидан узиб қўйиш ҳуқуқига эга эмаслиги тўғрисида огоҳлантириш хати юборилди. Шунингдек, «Тошиссиққуввати» ишлаб чиқариш бирлашмаси бир нечта истеъмолчи тўловни амалга оширмагани сабабли бутун уйда иссиқ сувнинг ўчирилмаслиги тўғрисида огоҳлантириш хатини қабул қилиб олди”, - дея қайд этди Азимов.


Ўзбекистонда Мудофаа вазирлиги қўшинларининг жанговар тайёргарлигини синовдан ўтказиш мақсадида ташкил этилган кенг кўламли ўқув машғулотлари беш кун давом этди.\nРасмийлар бу ўқув машғулотлари мустақиллик йилларидаги энг йирик ҳарбий-ўқув амалиёти бўлганини айтмоқда.\nБу хабарларни ўқир экансиз, яқиндагина бундан-да “муҳимроқ” бўлган яна бир амалиётдан қайтган ҳарбийларимиз толиқиб қолмадимикин, деган хавотир кўнгилдан ўтди.\nҲа, яқинда ўн минглаб аскарларимиз ҳатто совет даврида ҳам кўрилмаган долзарб фронт – пахта даласидан казармаларга қайтиб келди.\nУлар ҳазил иш қилгани йўқ – миллий бойлигимиз бўлмиш пахта нес-нобуд бўлишининг олдини олиб, жонини жабборга бериб меҳнат қилди.\nАйтиш мумкинки, экстремал шароитларда аскарларимиз армияда тобланганларини ҳаётий шароитда синовдан ўтказдилар.\nШу кунларда битта савол очиқ қолмоқда: мана шу аскарларимиз ҳам кенг кўламли машғулотларда қатнашдиларми, бу машғулотлар давомида уларнинг пахта даласида толиқиб қолганлари сезилмадими?\nАлбатта, бу саволга жавоб топиш мушкул. Зеро, гап мудофаа қудратимизнинг ҳолати ҳақида бормоқда ва бу ишда пасайиш бўлган бўлса, буни ошкор асло ошкор қилиб бўлмайди.\nЧунки яқинда рус генералларидан бири Тожикистонда ўтган тадбирда Афғонистонда янги жангари гуруҳ вужудга келиш хавфидан огоҳлантирганди.\nДушманларимиз эса бизнинг аскарларимиз жанговар маҳоратини ошириш ўрнига пахта териб юрганини билиб қолса, қутқусини кучайтириши мумкин.\nУларнинг кўзини қўрқитиб қўйиш учун эса битта ҳарбий машғулот ўтказиб қўйишимиз керак эди, шуни қилдик ҳам.\nЧунки бизнинг аскарларимиз нафақат пахта теради, балки ҳарбий техникани бинойидек бошқаради, яхши уриша олади ҳам.\nБу яқинда халқаро миқёсда ҳам эътироф этилди. Дунёнинг энг кучли армиялари рўйхатида 39-ўринда қайд этилдик.\nАгар аскарларимиз бир йиллик хизматларининг 2-3 ойида пахта термай, шу пайтларда ҳам ҳарбий тайёргарлик билан шуғулланса, камида кучли ўнталикка киришимиз ҳам ҳеч гап эмас.\nЭнди ўйлаб қарасам, раҳматли Муҳаммад Юсуф узоқни кўра оладиган шоир бўлган экан. Бир вақтлар “Ҳали омон-омон замон келади, далаларда танклар пахта теради”, деган эди.\nБунда у алпқомат аскарларимизни танкларга менгзаган бўлса, ажаб эмас. Чунки мантиқан ўйлаб қарасак, танклар далага кирса, пахтани пайҳон қилади. Бизда эса ҳатто чорва молларига ҳам пахта даласини пайҳон қилишга тақиқ бор.\nМана, милисалар қанчадан қанча қўю молларни сўйиб ташлади бу тақиқни бузгани учун. Агар танклар пахтани пайҳон қилаётганини кўриб қолишса, худо билади бу танкларни нима қилишларини.\nАгар бўлакларга бўлиб ёки МИБ орқали мусодара қилдириб, сотиб юборишса, ҳарбий машғулотларда нима билан қатнашамиз танксиз?\nЭшак миниб, от миниб жанг қиладиган замонлар ўтиб кетган бўлса. Қолаверса, эшакка ҳам қирон келган. Аллақачон сўйилиб, гўшти сотиб юборилган.\nШу сўйилган қўйлар ва моллар ҳақида гап боргани учун яна бир нарса эсга тушиб қолди.\nЯқинда Ички ишлар вазирлиги Ўзбекистонда жиноятчилик аллақанча фоиз камайганини маълум қилди. Бунда ҳам мантиқ кўрдим.\nЗеро, мавсумда 2 ой давомида ИИВнинг 10 мингдан зиёд хизматчиси пахта далаларида жавлон уриб, оқ олтин териш билан машғул бўлди.\nХизматдаги милисалар камайишига мос равишда жиноятчилик ҳам камайгандек таассурот уйғонди…\nГапдан чалғимайлик. Ўша дунёнинг энг кучли армиялари рўйхатини кўздан кечириб, аксарият мамлакатлар армияларининг кучи ва пахта ўртасида боғлиқлик кўрдим.\nМасалан, дунёнинг энг кучли армияси АҚШники экан. АҚШда пахта экилади. Учинчи кучлиси Хитой экан, хитойларнинг ҳам пахтаси бор. Кучли армияларга эга Туркия, Исроил, Ҳиндистон, Покистон, Миср, хуллас, анча-мунчаси пахта экади.\nЭнди улардаги аскарлар ҳам Ўзбекистон ҳарбийлари каби пахта даласида тобланадими ёки йўқми, шунга ойдинлик киритишимиз керак.\nЎшанда пахта терими ва армия кучи ўртасидаги боғлиқликнинг сирини очиш мумкин бўлади. А, лаббай!\ndata-title="Пахта даласидан ҳарбий полигонларга" data-description="<!-- wp:paragraph --> <p>Ўзбекистонда Мудофаа вазирлиги қўшинларининг жанговар тайёргарлигини синовдан ўтказиш мақсадида ташкил этилган кенг кўламли ўқув машғулотлари беш кун ..." data-image="https://eltuz.com/wp-content/uploads/2018/12/r6246822.jpg" data-url="https://eltuz.com/kozqarash/207974/" data-services="facebook,odnoklassniki,twitter,telegram" data-counter="ig">


Россияда мажбурий меҳнатдан озод қилинишини сўраган 6 нафар ўзбекистонликка ёрдам берилди - Daryo\n17:40, 05.08.2021 16765\nРоссияда мажбурий меҳнатдан озод қилинишини сўраган 6 нафар ўзбекистонликка ёрдам берилди\nРоссияда видеомурожаат орқали мажбурий меҳнатдан озод қилинишини сўраган 6 нафар ўзбекистонликка ёрдам берилди. Бу ҳақда Ташқи меҳнат миграцияси агентлиги хабар берди.\nФото: Фото: Ташқи меҳнат миграцияси агентлиги\nМаълум қилинишича, улар 2021 йилнинг май ойида оғзаки келишув асосида Россиянинг Самара вилоятидаги иссиқхонада вақтинча меҳнат фаолиятини амалга ошириш учун борган.\nИш берувчи ушбу фуқароларнинг паспортларини олиб, патент расмийлаштирган, лекин ҳужжатларини қайтариб бермаган. Шунингдек, олдиндан келишилган ҳар ой учун 40 минг рубль иш ҳақларининг 3 ойлиги берилмаган.\nВаколатхона ходимлари Самара вилояти Кинел шаҳри ички ишлар бошқармасига фуқароларни мажбурий меҳнатдан озод қилишда ёрдам сўраб, ариза ёзган. Муаммо ўрганилган ва қисқа муддатда ички ишлар ходимлари билан биргаликда уларнинг иш жойларига бориб, муаммолари ҳал этилган.\nБундан аввал Россияда мажбурий меҳнатга жалб қилинган ва жароҳатланган фуқаролар Ўзбекистонга олиб келингани ҳақида хабар берилган эди. Улар орасида Самара вилоятидаги иссиқхонада мажбурий меҳнатга жалб қилинган эр-хотин ҳам бор.\n«Бизни сотиб юборганмисизлар?» — Ташқи меҳнат миграцияси агентлиги томонидан Россияга ишлаш учун юборилган ўзбекистонликлар шикоят билан чиқди\n«Улар бир соат учун берилган иш ҳақини бир кунлик деб нотўғри тушунган». Россияда иш шароитидан норози муҳожирлар юзасидан изоҳ берилди\nСенат Россияга ишлаш учун кетган ўзбекистонликларнинг видеомурожаати юзасидан ўрганиш натижаларини эълон қилди\n19:41, 26.08.2021 226515\n14:29, 02.09.2021 114832\n23:55, 24.08.2021 79942\n23:45, 21.09.2021 6216\n23:21, 21.09.2021 2289\n13:48, 20.09.2021 70632\n09:10, 21.09.2021 70267


Чангдан тозаланган Амир Темур, боғчадаги афғон қизлари, поезд йўлини тўсган экологлар. 5 ноябрь суратлари - Daryo\n23:57, 05.11.2021 59135\n5 ноябрь куни олинган сара суратларни намойиш этамиз.\nРоссиянинг Кроснадар тоғларида жойлашган Сукко сунъий кўлидаги сайёҳлар.\nТошкент марказида жойлашган Амир Темур ҳайкалидаги чанг-ғуборни юваётган ободонлаштириш ходимлари. Пойтахт аҳолиси икки кундан бери чанг ва қум аралашмасидан нафас олмоқда.\nМавзуга доир: ССВ чангли ҳаводан ҳимояланиш учун 10 та тавсия эълон қилди\nТуркиянинг Ван шаҳрида қорда кетаётган киши.\nЧанг билан қопланган шаҳар. Тошкент шаҳри Паркент кўчасидаги чорраҳа.\nМавзуга доир: Чангли туман 6 ноябрь куни ҳам давом этиши мумкин — «Ўзгидромет»\nМуҳожирлар карвони Мексиканинг Чиапас қирғоқлари бўйлаб АҚШга кетмоқда.\nТошкентдаги Камолиддин Беҳзод номидаги миллий рассомчилик ва дизайн институтида бўш вақтида эскиз чизиб ўтирган талаба.\nЗаранж шаҳридаги боғчада ўтирган афғонистонлик болалар. «Толибон» ҳокимият тепасига келганидан бери айрим шаҳарларда аёллар ишлашига рухсат берилмаган.\nМавзуга доир: «Толибон» таъқибидан қочиб пуштунларнинг ҳақоратларига дучор бўлаётган Афғонистондан АҚШга эвакуация қилинган қиз ҳикояси\nЧанг-ғубор остидаги «Бунёдкор» стадиони. «Ўзгидромет» ахборот хизмати раҳбарига кўра, сўнгги 150 йил ичида Ўзбекистонда бундай ҳодиса кузатилмаган.\nМашҳур британиялик табиатшунос-телебошловчи, бир қанча ҳужжатли фильмлар муаллифи Сэр Дэвид Аттенборонинг ҳайвонлар билан ўралган ҳақиқий ўлчамдаги тортига якуний ўзгартиришлар киритилмоқда. Торт Cake International кўргазмаси пайтида бир гуруҳ қандолатчилар томонидан яратилди.\nМавзуга доир: Британиялик табиацҳунос-телебошловчи 4 соатда 1 миллион обуначи тўплаб, Instagram’да рекорд ўрнатди\nСергели ободонлаштириш бошқармаси ходимлари ҳордиқ чиқармоқда.\nНеуар этник жамияти аёллари Непалдаби миллий байрам – Самбатнинг 1142 йиллиги шарафига ўтказилган маданий митингда иштирок этмоқда.\nЧилонзор тумани Бунёдкор кўчасида қуюқ чанг-ғубор кузатилмоқда. Аввалроқ Республиканинг қатор туманларида кўрувчанлик 500–1000 метргача пасайгани ҳақида хабар берилганди.\nКёльн яқинидаги иссиқлик электр станциясига кўмир етказиб берувчи поездлар йўлини тўсиб қўйиш учун темир йўлларга ётиб олган экологик фаоллар.\n34 минг томошабинни сиғдира оладиган «Бунёдкор» стадиони чанг-ғуборга «бурканган».\n«Толибон» жангариси Ҳиротдаги «Катта масжид»ни қўриқламоқда. «Толибон» Афғонистон ва унинг пойтахти Кобул устидан назоратни 2001 йилда АҚШ бошчилигидаги коалиция томонидан ҳокимиятдан ағдарилганидан деярли 20 йил ўтиб, август ойи ўрталарида қайта қўлга олди.\nМавзуга доир: ИШИД Кобулдаги госпиталга уюштирилган ҳужум учун масъулиятни ўз зиммасига олди\nЛондондаги куз ранглари билан қопланган баргли девор олдида одамлар расмга тушмоқда.\nБосния ва Герцогавинанинг Илидза шаҳри чеккасидаги сув босган кўчадан ўтиб кетаётган киши. Кучли ёмғир Боснияда сув тошқинига сабаб бўлди, мамлакатнинг айрим ҳудудларида яшовчи аҳоли эвакуация қилинди.\nНеонтейҳос шаҳри қолдиқларида олиб борилган қазишмалар пайтида топилган Ион жангчилари хотинларининг рельефли ниқоблари реставрациядан сўнг Измир археология музейида намойиш этилди.\nФранкфуртга кетаётган ва шаҳардан келаётган автомобилларнинг экспозиция услубида олинган сурати.\nАмритсардаги Дивали фестивалининг эртасига нишонланган Фатиҳ Див байрамида сикх жанг санъатининг қадимий шакли бўлган гаткани ижро этаётган жангчи.\nTashkent City’га қўнган вертолёт, ҳавоси ифлосланган пойтахт, эмланаётган болалар. 4 ноябрь суратлари\nАвтобусдаги келин ва куёв, шаҳар марказига ўрнатилган рождество арчаси, кул билан қопланган Mercedes. 3 ноябрь суратлари\nМосквани қоплаган қуюқ туман, арқон тортаётган давлат раҳбарлари, янгиланаётган Сенат биноси. 2 ноябрь суратлари\n12:53 Бугун 113178\n16:53, 09.01.2022 85811\nЛа Лига. «Барселона» сўнгги дақиқаларда урилган гол эвазига аутсайдер устидан ғалаба қозонди\n02:47, 24.01.2022 276\n02:42, 24.01.2022 413\n00:11, 24.01.2022 3791\n12:23 Бугун 98749


Гуглдан ё, Яҳҳудан қўним топманг! Ватанга қайтинг, Сиз кераксиз Ўзбекистонга!\nACM-ICPC дастурлаш бўйича жаҳон чемпионати чорак финалида иштирок этган Наманган давлат университети дастурчилари жамоаси ярим финалга йўл олди.\nЖамоа таркиби қуйидагича:\nМураббий - Коач: Саиджалол Ҳасанов (Амалий математика кафедраси ўқитувчиси)\nПлеер1: Нодирбек Каримов (-курс)\nПлеер2: Абдувоҳид Юлдашев (2-курс)\nПлеер3: Музаффар Умаров (2-курс)\nЯрим финал мусобақалари 2017 йил 2 3-декабрь кунлари Қозоғистоннинг Олма-Ота шаҳрида бўлиб ўтади.\nФинал эса 2018 йил 20 25-апрел кунлари Хитой пойтахти Пекинда ўтказилади.\nУшбу хабарни бизга ибратшунос олима, НамДУ талабаси Манзура Абдуллаева етказди. Уни ўзгартирмай сизга илиндик. Лекин сўзим якунида шуни айтмоқчиманки, дунё кучли, мутахассису кучли дастурчиларга оч. Агар ҳамшаҳарларимиз сал кўзга кўриниб қолишса борми? Уларга катта пулга харидор чиқиши тайин. Шу сабаб айтар сўзим битта: “Гуглдан ё, Яҳҳудан Қўним топманг Ватанга қайтинг, Сиз кераксиз Ўзбегимга”!\nNamnems.uz ахборот-таҳлилий портали жамоаси\nқўним қайтинг Яҳҳудан Ўзбекистонга топманг Сиз кераксиз Гуглдан Ватанга


"O'zbekiston iqtisodiy axborotnomasi" jurnali » “Kichik Olimpiada”dan jahon maydonlariga\nГлавная | Новости | “Kichik Olimpiada”dan jahon maydonlariga\n“Umid nihollari – 2015”\n“Kichik Olimpiada”dan jahon maydonlariga\n“Сизларнинг чуқур, замонавий билимлар олиш ва маънавий юксалиш билан бир қаторда, спорт мусобақаларида қатнашишингиз, қизғин кураш ва беллашувларда жисмоний чиниқиб, иродангизни тоблаш, қийинчиликларни енгиш йўлидаги интилишларингиз келгуси ҳаётингизда янги-янги ютуқларга эришишда, ҳар томонлама етук инсонлар бўлиб вояга етишингизда мустаҳкам пойдевор бўлишига ишонаман”.\nПрезидентимиз Ислом Каримовнинг 2002 йили Фарғона вилоятида илк маротаба ўтказилган “Умид ниҳоллари” спорт ўйинлари қатнашчиларига йўллаган табригида айтилган бу сўзлар бугун соғлом ва баркамол авлод бўлиб вояга етаётган, ўз иқтидори ва салоҳияти билан юртимиз равнақига, унинг халқаро майдондаги обрў-эътибори юксалишига муносиб ҳисса қўшаётган ўғил-қизларимиз тимсолида ўз исботини топмоқда.\nМамлакатимизда жорий қилинган таълим соҳасидаги уч босқичли узлуксиз спорт тизими – “Умид ниҳоллари”, “Баркамол авлод” ва Универсиада спорт ўйинлари юртимизда ана шундай навқирон авлодни вояга етказишда муҳим аҳамият касб этмоқда, миллионлаб спортсевар ёшларимизга бир олам қувонч, ғалаба нашидасини, унутилмас лаҳзаларни ҳадя этадиган ёшлик ва баркамоллик байрамига айланмоқда.\nБаркамол авлод орзуси\nХалқимизда яхши одат бор: оилада фарзанд дунёга келса, унга атаб битта кўчат экади. Бунинг ҳикмати шуки, меҳр ва парвариш билан она заминдан куч-қувват олиб, илдизлари бақувват бўлиб ўсган ниҳол кўкка бўй чўзгани каби, яхши таълим-тарбия олиб, ҳам маънан, ҳам жисмонан соғлом бўлиб улғайган фарзандлар эл-юртга, ота-онасига раҳмат келтиради.\nБолалигимизда бобою момоларимиз, ота-оналаримиз айтган эртакларни – ори учун талашган Алпомишу Барчинойни, эл-юрт тинчлигини ўйлаб жонини хатарга қўйишдан бош тортмаган Широқни эсланг. Бу каби эртагу афсоналарда, достонларда комил инсон тимсоли, унинг қаҳрамонликлари куйланган, авлодларга ибрат қилиб кўрсатилган. Халқимиз шу билан фарзандларини мард, жасур, ватанпарвар инсонлар қилиб вояга етказишга интилган. Зеро, баркамол авлод орзуси – халқимизнинг эзгу мақсади, барча интилишларимиз негизидир.\nПрезидентимиз Ислом Каримов раҳнамолигида ёш авлоднинг интеллектуал қобилияти ва истеъдодини рўёбга чиқариш, уларни соғлом ва баркамол этиб тарбиялашга алоҳида эътибор қаратилмоқда. Юртбошимизнинг “Фарзандларимиз биздан кўра кучли, билимли, доно ва албатта, бахтли бўлишлари шарт!” деган пурҳикмат даъвати ҳаётимизда ўз ифодасини топмоқда.\nМустақилликнинг дастлабки йиллариданоқ таълим тизимида узоқни кўзлаб амалга оширилган эзгу саъй-ҳаракатларнинг натижаларига бутун дунё тан бермоқда. Юртимизнинг барча ҳудудларида қад ростлаган замонавий таълим-тарбия масканлари, у ерда ёшларнинг мукаммал билим олиши учун яратилган кенг имкониятлар дарҳақиқат кишини лол қолдиради.\nЎтган йили мамлакатимизда 380 мактаб, 160 дан ортиқ касб-ҳунар коллежи ва академик лицей тубдан янгиланди. Мазкур мақсадлар учун қарийб 550 миллиард сўм сарфланди. Ушбу маблағларнинг 120 миллиард сўмдан ортиғи таълим масканларини ўқув-лаборатория ва ишлаб чиқариш ускуналари, компьютер ва мультимедиа воситалари билан таъминлаш учун ажратилди.\n2011-2016 йилларда олий таълим муассасаларининг моддий-техник базасини модернизация қилиш дастури доирасида 19 олий ўқув юртида қурилиш-реконструкция, капитал таъмирлаш ва жиҳозлаш бўйича қиймати 230 миллиард сўмлик ишлар бажарилди. Бу ишларни илгари тасаввур қила олармидик?! Ана шунинг ўзиёқ юртимизда ёш авлод камолотига нечоғли эътибор қаратилаётганидан далолатдир.\nЭзгу мақсадларга қанот\nЎғил-қизларининг соғлом ва маънан етук инсонлар бўлиб вояга етишида спорт муҳим воситалардан бири экани ҳеч кимга сир эмас. Мамлакатимизда спорт ривожига қаратилаётган юксак эътибор, яратилаётган барча зарур шароитлар ўғил-қизлар ўртасида спорт турларининг оммалашишида, уларни соғлом турмуш тарзига жалб этишда муҳим аҳамият касб этмоқда.\nПрезидентимизнинг ғояси ва ташаббуси билан жорий қилинган уч босқичли спорт мусобақалари бугунги кунда мамлакатимизнинг миллионлаб ўқувчи-ёшларини ўзига қамраб олмоқда, уларнинг эзгу орзуларини рўёбга чиқариши учун хизмат қилмоқда.\nМазкур спорт ўйинлари Олимпия ўйинлари тамойилларига тўла мос келиши, мусобақалар адолат, ҳамжиҳатлик, аҳиллик, дўстлик ва соғлом рақобат руҳида ўтказилиши билан аҳамиятлидир. Бу эса ўз интилиши, шижоати ва мустаҳкам иродасини намоён этган навқирон йигит-қизларни ҳар томонлама қўллаб-қувватлашда муҳим омил бўлмоқда, улар учун катта спортга кенг йўл очилмоқда. Ушбу мусобақаларда кашф этилган иқтидорли спортчиларнинг аксарияти бугунги кунда қатор спорт турлари бўйича қитъа ва жаҳон миқёсидаги мусобақаларда Ватанимиз шарафини муносиб ҳимоя қилмоқда.\n– 2009 йили Гулистонда ўтказилган “Умид ниҳоллари” ва 2011 йили Термизда ташкил этилган “Баркамол авлод” спорт ўйинларида бадиий гимнастика бўйича эришган муваффақиятларимни ҳозир ҳам ҳаяжон билан эслайман, – дейди Ўзбекистон Республикасида хизмат кўрсатган спортчи Замира Санақулова. – Бу ғалабаларим катта спортга қадам қўйишимда муҳим босқич бўлган.\nЎқувчи ёшларнинг спорт байрами\n“Умид ниҳоллари” мусобақаси умумтаълим мактаблари ўқувчилари ўртасида ўтказилиши ҳаммага маълум. Унинг “Умид ниҳоллари” дея номланиши шунга ишора. Зеро, ҳар бир инсоннинг қалбида болалик чоғиданоқ, аниқроқ айтадиган бўлсак, мактаб ёшидаёқ улкан орзу-умидлар куртак ёзади.\nМазкур ўйинлар чемпион бўлишни мақсад қилган минглаб ўқувчиларнинг катта спортга илк қадами, том маънода тажриба ва маҳорат мактабига айланди. Мазкур спорт мусобақаси 2002 йили Фарғонада, 2003 йили Хоразмда, 2006 йили Қаршида, 2009 йили Гулистонда, 2012 йили Навоийда юқори савияда ташкил этилди.\nЖорий йилда “Умид ниҳоллари – 2015” республика мусобақаларига яна Хоразм вилояти мезбонлик қилади.\nВоҳада ўқувчи ёшларнинг спорт байрамига тайёргарлик кўриш ва уни юқори савияда ўтказиш бўйича тизимли ишлар амалга оширилаётир. Жумладан, Урганч олимпия захиралари коллежи, Урганч давлат университети, Ёшлик шаҳарчаси, Урганч шаҳар 2-академик лицейидаги спорт зали, кураш, гимнастика ва теннис заллари, ёпиқ ва очиқ сув ҳавзалари, ёпиқ спорт манежи, очиқ теннис корти мажмуаси, талабалар турар жойлари, ошхоналар, ўқув, тиббиёт ва хизмат бинолари, Урганч шаҳридаги “Олимпия” марказий стадиони каби кўплаб спорт ва ижтимоий объектларида қурилиш-таъмирлаш ишлари олиб борилмоқда.\nБу йил жами минг нафардан зиёд ўқувчи ўн олти спорт тури бўйича ғолиблик учун куч синашади. Аҳамиятли жиҳати, мусобақада ўқувчилар Олимпиададан жой олган спорт турлари бўйича ўз маҳоратини намойиш этади. Демак, улар орасидан келажакда жаҳон миқёсидаги нуфузли мусобақаларда, хусусан, Олимпия ўйинларида юртимиз шаънини муносиб ҳимоя қилишга қодир спортчилар етишиб чиқиши шубҳасиз.


Андижон вилоятининг Шаҳрихон туманидаги Қалъача маҳалласида истиқомат қилувчи Баҳодир ва Нилуфархон Султоновлар оиласида уч эгизак ўғил дунёга келди. Бу ҳақда Дарё мухбири Миролим Исажонов хабар бермоқда.\nБу хабарни эшитиб жудаям хурсанд бўлдик, дейди чақалоқларнинг бувиси Раънохон Бурхонова. Уч нафар фарзандим бор. Биринчи невараларимнинг эгизаклигидан чексиз шодмиз. Уларга Умар, Ҳолид ва Али, дея исм қўйишни ният қилиб турибмиз. Юртимиздаги ҳар бир оилада соғлом ва ширинтой ўғил-қизлар ўйин-кулгиси янграб турсин илоҳим.\nКиритилди: 22:03 12.01.2019. Ўқилди: 1205 марта. Фикрлар сони: 0 та.\nЎзбекистон Москвадаги кўргазма мажмуасидан павильон иж...


Мақолалар Декабр 2015 йилда » "Табиат ва хаёт" газетаси тахририяти расмий веб-сайти\nЯНГИ ЙИЛ ХОСИЯТЛИ ВА ХАЙРЛИ КЕЛСИН!\n«Табиат ва ҳаёт” газетаси таҳририяти барча ҳамюртларимизни Янги -2016 йил билан муборакбод этади. Янги йилда барчага омад ва бахт ҳамроҳ бўлсин! Юртимизда тинчлик, кўнгилларимизда хотиржамлик барқарор бўлсин! Ҳар бир инсонга табиат гўзалликларидан баҳраманд бўлиб, завқланиб яшаш насиб этсин! Янги йил хосиятли ва хайрли келсин!\nСанаси: 31-12-2015, 15:25;\n*Ҳамма нарсадан ёмонлик топадиган одамни унут.\n*Аёлнинг душмани – раҳмдиллиги.\n*Қўйнингда нонинг бўлмаса, ортингдан итинг ҳам эргашмайди.\n* Уммони бор одам томчисини қизғанмайди.\n*Ҳеч ким бўлмасанг, ҳеч кимга керак эмассан.\n* Ижод – игнадан туяни ўтказмоқлик аъмолидир.\nСанаси: 22-12-2015, 19:48;\nСанаси: 22-12-2015, 19:41;\nУЗУНМИ, ҚИСҚАМИ, ЙЎЛ ЭРУР ҲАЁТ...\nҚутлуғ қадамлари шонлари билан,\nСўрай деб, қайда ман, қайда хаёлим.\nМен йўлчи-ойдинлик излаб бораман,\nБардош тилаётир бугун Янги йил.\nҲаёт нелигини англамоқ мушкул,\nУзунми, қисқами, йўл эрур ҳаёт,\nСен босиб ўтмоққа ҳаракат қилгин,\nҲар қадами савол, ҳар қадами жавоб,\nСен жамлаб борасан хулосаларни.\nҚувонсанг “бахт учун яралганман” деб,\nҒам келса, қоронғу кўриниб олам.\nҚулоққа чалинган бир ноўрин сўз,\nТоғдай бардошни ҳам айлайди яксон.\nЭҳтиёт бўл, қаттиқ тегма кўнгилга,\nДоим кайфиятнинг калитидир тил,\nСен-чи, йўлдошингга раҳм этгувчи бўл...\nБЕШИК ЯСАЁТГАН УСТАГА\nҚўлларингиз гулдир сизнинг,\nЁнингизда жонсиз оғоч,\nКўп сирлидир, сирлидир.\nБилмам кимлар олиб кетар,\nБу сир тўла оламни,\nКим тебратиб алла айтар,\nАсрагин деб боламни.\nСизнинг моҳир қўлингизда,\nАйланар у бешикка.\nҲозирдан бахт сўранг, уста,\nШу бешикнинг қўйнида ҳур,\nПарилар олсин ором,\nЎғлон-юртга суянч тоғдир,\nБўлсин кучли, паҳлавон.\nКўлларингиз гулдир сизнинг,\nЁнингизда- оддий эмас,\nТилло бешик- сирлидир.\nСанаси: 22-12-2015, 19:37;\n* Искандар Зулқайнарннинг Ўрта Осиёга юришига тирик гувоҳ бўлганлар ҳозирда ҳаёт... Булар Қашқадарё вилоятининг Яккабоғ туманидаги улкан икки арча дарахтларидир.\n* Ўрта Осиёнинг энг катта чинори Ашхобод яқинида ўсади. Бу чинорни “етти оғайни” деб аташганича ҳам бор. Чунки етти чинор бир илдиздан озиқ олади ва19,5 метр майдонни эгаллаган. Олимларнинг фикрича, улкан чинорнинг ёши минг йилдан ошган.\n*Маълумотларга кўра, Австралияда кенгурулар сони аҳоли сонидан уч карра зиёд экан.\n*Алоэ дунёдаги энг қадимги шифобахш ўсимликлардан. Унинг шарбатидан куйган, шикаст топган инсон аъзолари тез малҳам топишини аждодларимиз ўша пайтларда ҳам билишган.\n*Бодом иккинчи маротаба гулласа, қиш қаттиқ келади.\nСанаси: 22-12-2015, 19:30;\n“Шифо хазинаси” дан\nТабиат бизга шундай ажойиб имкониятларни ином этиб қўйибдики, унинг ичига кириб борганинг сари ҳайратланасан киши. Гўёки жамики хасталикларни сабаби ҳам, унинг шифоси ҳам айнан табиатдадир. Масалан, хасталик сабаби ундан нотўғри фойдаланганлик учун бўлса, кейин ундан фориғ бўлишнинг йўли табиат яратган доривор ўсимликлардан оқилона фойдаланишдадир.\nБугун биз айнан шундай хусусиятларга эга бўлган терак дарахти ҳақида тўхталиб ўтмоқчимиз. Теракнинг халқ хўжалигидаги ўрни ҳақида кўпроқ маълумотларга эгамиз. Шу сабабли қишлоқ ва шаҳарларда кўплаб тераклар экилади. У намли ерларда тез ривожланиб қоматини ростлайди. Тоғли ва сувга мўл жойларда етилганда теракнинг ёғочи бақувват, чидамли бўлади. Кўп ҳолларда соғлигимиздан шикоятимиз бўлса дорихоналарга югурамиз, дардимизга даво излаймиз. Бу яхши албатта, лекин, кимёвий воситалардан ташқари табиий муоалажалардан хабардор бўлишни ҳам унутмаслигимиз керак. Биз бу билан дорихонадан дори харид қилманглар дейиш фикридан умуман йироқмиз. Бугунги кунда кўчаларимизни тўлдириб, кўркига кўрк, томорқаларимизга эса файз қўшиб турган оддийгина терак дарахтининг шифобахшлигини тан олмоқчимиз.\nТерак баргидан олинган сувни қуёшда қуюқлаштирилганини терак баргининг шарбати дейишади. Ана шу шарбатни асалга қўшиб кўзга тортилса, кўзнинг хиралашишини бартараф қилади. Баргининг сувини совитмасдан қулоққа томизилса, унинг ичидаги шишни қайтаради. Томирининг ҳўл бўлаги оловга қўйилса у ёна бошлайди, оловдан ташқаридаги иккинчи учидан сув сиза бошлайди. Ана шу сув қулоққа томизилса, узоқ давом этгандан кейин юз берган карлик бўлса, унга даво бўлади. Ҳўл баргини оғизга солиб чайналса, тишларга қувват бағишлайди, шунингдек , тишларнинг милкини ҳам мустаҳкамлайди, ейилса, ич кетишини тўхтатади, пишириб еса ични юмшоқ қилади, янчиб боғланса янги жароҳатларни бир-бирига ёпиштиради, синган суякларни бир-бирига туташтиради, агар буни сирка билан хамир қилиб суртилса ҳўл қўтирни даволайди.\nТомирининг пўстлоғи бошқа қисмларига нисбатан кучлироқ. Агар 4,5 грамини янчиб сув билан ичилса, балғамни бадандан аста секин ҳайдайди. Агар янчилганини сирка билан қориб суртилса оқарган терининг рангини ўзгартиради. Мевасининг суви суртилса, юзнинг терисини силлиқлаб тозалайди. Ва агар уни еса бадандан этни қочирадиган иситма ва эски йўтални даф қилади. Уни бир кеча - кундуз сувда ивитиб қўйиб кейин ўша сувни ичилса, мевасининг суви таъсирини қилади. Бироқ буни ичга истеъмол қилса қонни куйдиради, баданда савдо моддасини пайдо қилади. Бундай пайтда шакар еса юз берган зарарни ислоҳ қилади. Бир кунда теракнинг ҳар бир қисмидан бир марта истеъмол қилиш миқдори 4,5 граммдан ошмаслиги керак.\nВилоят табиатни муҳофаза қилиш қўмитаси Бионазорат инспекцияси инспектори Ғиёсиддин НУРИДДИНОВ тайёрлади.\nСанаси: 22-12-2015, 19:11;\nСИМОБЛИ ЛАМПАЛАР ХАВФИ\n“Навоийазот” АЖ Табиатни муҳофаза\nБугун мамлакатимизда барча соҳаларда илғор техникаларни ишлаб чиқаришга жорий этиш борасида салмоқли ишлар амалга оширилмоқда. Жумладан, электр токини тежайдиган симобли лампалардан фойдаланиш ҳам нафақат корхона ва ташкилотларда балки, хонадонларда ҳам кундан-кунга кўпаймоқда. Вилоятда кончилик ишлари ва чиқиндиларни жойлаштириш борасидаги ишлар ҳам самарали ташкил этилган. Зеро, бу борадаги ҳар бир ҳаракат атроф-муҳит муҳофазаси йўлидаги жиддий муаммоларни бартараф этишга хизмат қилади.\nЖумладан, биргина таркибида симоб бўлган лампа ва асбобларни йиғиш ва демеркуризациялашни ташкил қилиш бўйича ҳукуматимизнинг махсус қарори қабул қилинган бўлиб, Ўзбекистон Республикаси Вазирлар Маҳкамасининг 2013 йил 27 майдаги 142-сонли қарори билан тасдиқланган 2013-2017 йилларда атроф-муҳит муҳофазаси бўйича Ҳаракат Дастурининг 43 -пунктида таркибида симоб бўлган лампа ва асбобларни йиғиш ва демеркуризациялашни ташкил қилиш кўзда тутилган.\nКорхонамизда 2008 йилдан бошлаб 1 класс хавфли чиқинди бўлган лойиҳа қуввати йилига 212 520 дона ишга яроқсиз люминесент лампаларни зарарсизлантириш (демеркуризациялаш) қурилмаси ишлаб келмоқда.\nУшбу қурилманинг ишга туширилиши нафакат "Navoiyazot" АЖдаги яроқсиз лампаларни зарарсизлантириш муаммосини ечибгина қолмай, балки бутун Навоий регионидаги корхона ва жамиятларнинг симобли лампаларнинг ишлатиб бўлган ресурсларини утилизация қилиш (зарарсизлантириш) қувватига эга ва ушбу йўналишда Навоий шаҳридаги барча корхона ва жамиятларга симобли лампаларнинг ишлатиб бўлган ресурсларини зарарсизлантиришда хизмат кўрсатиб келмоқда. Яроқсиз лампаларни утилизация қилиш жараёнида мутлақо зарарсиз бўлган чиқиндилар: алюминий калпачоклари (цоколь) ва синдирилган шишалар ҳосил бўлади. Алюминий калпачоклари йиғилиб металломга топширилади, синдирилган шишалар эса чиқиндихонага чиқарилади.\n2013 йилда қурилмада - 25 375 дона лампа зарарсизлантирилди, шундан 1 091 донаси бошқа корхоналардан олиб утилизация қилинди. 2014 йилда қурилмада - 17 670 дона лампа зарарсизлантирилди, шундан 2 853 донаси бошқа корхоналардан олиб утилизация қилинди.\nСанаси: 22-12-2015, 19:10;


02 июл 2022, Тошкент вақти: 01:13\nУни қатл этиш маросимида иштирок қилган судя Мунир Хаддад суд ҳукми ва уни ижро этиш тўғрисида қарорни ўқиб эшиттирди. Сўнгра жараён ҳақида халқаро оммавий ахборот воситаларига баёнот берди:\n“Саддам Ҳусайн қора либосда эди. Унинг қўлида эса ўзининг машҳур Қуръон китоби бор эди. У қўрқмади. У йиғилганларга қарата: “Мен курашишга кўникканман ва ўлимдан қўрқмайман” деди. Кейин икки калима оят ўқиди. Сиёсат ҳақида бир неча сўз айтди ва “Форслар билан эҳтиёт бўлинг. Ироққа эса сабрли ва саботли бўлишни тилайман” дея қўшимча қилди. Кейин эса яна икки калима оят ўқиди. У бир лаҳзада жон берди”, - деди ироқлик судя, Саддамни қатл этиш жараёнига бош бўлган Мунир Хаддад.\nИроқ Хавфсизлик кенгаши маслаҳатчиси Муваффақ ал-Рубоий собиқ диктаторни қатл этиш бўйича суд ҳукмининг ижро этилиши жараёнини кузатди ва бу қатлни шундай изоҳлади.\n“Гап бу ерда қасос ҳақида бораётгани йўқ. Адолат қарор топди. Ахир мамлакатнинг жанубида ёки Халабжа шаҳрида курдларга қарши кимёвий қурол ишлатиши натижасида юзлаб, миллионлаб одам қурбон бўлган. Эронга бостириб киришга ҳаракат қилгани, саккиз йил уруш олиб боргани, ёки Қувайтга тажовуз қилганини эсланг. Ҳамма ерда қурбонлар бўлган. Ундан жабр кўрганлар хозир адолат ҳукм қарор топганини эшитиб қониқиш ҳис қилган бўлар эдилар”, - деди Ироқ Хавфсизлик кенгаши маслахатчиси Муваффақ ал-Рубоий.\nШу тариқа, Ироқ ҳукумати суд ҳукмини ижро этди. Мамлакатнинг ўзида эса бу ижро маросимига нисбатан турли муносабатлар кузиталмоқда. Мамлакат аҳолисининг шиа мусулмонларига тегишли қисми бу қатлни маъқуллаб, хурнсандчилик қилмоқда. Ҳатто, пойтахт Бағдод кўчаларида Саддамнинг катта портретларини олиб чиқиб, ёқиш, йиртиш ҳаракатлари бўлаяпти.\nАна шундай кайфиятдаги аҳоли вакилларидан бири шундай муносабат билдирди:\n“Бугун Ироқ халқи учун жуда улуғ кун. Бу улуғ кун эса биз учун муқаддас байрам кунига тўғри келгани яна-да улуғ иш бўлди. Биз Саддамнинг қатл этилганидан жуда хурсандмиз. Чунки у бутун мамлакатни вайрон қилди, халқига зулм қилди”, - дейди ироқлик аҳоли вакилларидан бири.\nЯна бир ироқлик фуқаро эса қатлнинг бугун амалга оширилганидан норози эканини айтади.\n“Саддамнинг айнан бугун қатл этилиши ироқ халқига ҳеч қандай яхшилик келтирмайди. Бу мусулмонлар учун асл хуррамлик, шодлик байрамининг илк куни. Бизнинг болаларимиз бу кунни байрам қилиш учун кутган эди, Саддамнинг қатлини кўриш учун эмас”, - дейди ироқликлардан бири.\nШу тариқа, ироқликлар орасида собиқ диктаторнинг бугун қатл этилишидан рози ва норози фуқаролар ҳам бор. Ироқ пойтахти яқинида бир неча террорчилик амалиётлари содир этилди ва тахминан 30 га яқин одам қурбон бўлди. Бу эса Саддамнинг қатл этилишига норозилик ифодаси сифатида талқин қилинмоқда.\nАйни пайтда Ироқдаги АҚШ ҳарбийлари тўла сафарбарлик ҳолига келтирилган. АҚШ президенти Жорж Буш эса бугун чиқиш қилиб, Саддам Ҳусайн адолатли суд қарорига биноан қатл этилганини эътироф этди. Айни позицияни Британия ва Австралия ҳукуматлари ҳам қувватламоқда. Шунингдек, Исроил ва Эрон ҳукуматлари Саддамнинг қатл этилишини адолатли ҳукм, деб баҳоламоқда.\nБироқ, Европа Итифоқи ҳамда инсон ҳуқуқларини ҳимоя қилиш халқаро ташкилотлари Саддам Ҳусайнга нисбатан ўлим жазоси ҳукмининг ижро этилишини қораламоқда. Хусусан, “Халқаро Амнистия” ва “Хюман Райтс Уотч” ташкилотлари Саддам устидан суд жараёни қатл ижросини адолатсиз, деб баҳоламоқда.\nРим папаси Бенедикт 16 ҳам ўз муносабатни билдирди. Унинг фикрича, бу фожеали қатлдир ва ўз ортидан қасддан қилинган ҳаракатларни келтириб чиқариши мумкин.


ИнтерФУТБОЛ :: Ярослав Крушельницкий: «Икки кунлик машғулотдан бир кунлик ўйин афзал»\nЯрослав Крушельницкий: «Икки кунлик машғулотдан бир кунлик ўйин афзал»\nЎтган мавсум якунларига кўра Тошкент шаҳар чемпионати, яъни иккинчи лигада 2-ўринни эгаллаган Тошкентнинг «Оқ-тепа» жамоаси янги мавсум тайёргарлигини 11 декабрдан бошлади. Машғулотлар жамоа базасида кунига бир маҳалдан ўтказиляпти. Клуб раҳбариятининг хабар беришича, «Оқ-тепа» келаси йили Про-лигада қатнашади. Яқинда ушбу клуб бош мураббийи Ярослав Крушельницкийни суҳбатга тортиб, ўзимизни қизиқтирган саволларга жавоб олдик.\n- Ярослав, биринчи ўқув-машғулот йиғинида асосий эътибор нимага қаратиляпти?\n- Илк йиғин бўлгани учун ҳозирча кунига бир маҳалдан машғулотлар ўтказяпмиз. Биринчидан, таркибимиздаги деярли барча футболчилар жуда ёш. Уларга бирданига кучли юкламалар берсангиз, кўтара олмаслиги аниқ. Олдиндан режаларимизни тасдиқлаб олганмиз. Шу асосда ишлаймиз.\n- Ўтган йилги таркибни сақлаб қолдингизми?\n- Ҳа, таркиб деярли сақлаб қолинди. Сир эмаски, бугунги кунда ЎФФ томонидан футболимизда кескин ўзгаришлар амалга ошириляпти. Клубларга қўйилган талаблар сезиларли даражада кучайган. Уларга жавоб бериш мақсадида биз ҳам жамоадаги ислоҳотларни шунга монанд тарзда ўзгартирганмиз. Қолаверса, келаси йили элитада 12та жамоа иштирок этади, дейишяпти. Шундай бўлган тақдирда айрим футболчилар олий дивизиондан ўзларига қўним топа олмайдилар. Табиийки, баъзи ўйинчилар жамоасиз қолишади. Чунки олий лига талаблари ҳам ўзгарган. Катта эҳтимол билан элита клублари билан шартнома имзолай олмаган футболчиларнинг катта қисми биринчи лига жамоаларига иш излаб келишади. Балки уларнинг айримлар билан шартнома имзолармиз. Лекин шунчаки номи учун битим тузмаймиз. Ҳамма қатори кўрикдан ўтишади, талабимизга жавоб берганларни сафимизда олиб қоламиз. Ҳозирдан айтиш мумкинки, келаси мавсум биринчи лигада ҳам кўзга кўринган тажрибали футболчилар тўп суришади. Барибир, асосий эътиборни ўзимизнинг ёшларга қаратганмиз. Ҳозирги машғулотларда иштирок этаётган футболчиларнинг катта қисми 18-19 ёшда. Уларнинг камида 3-4 йил битта жамоада бирга ўйнашларини таъминлашимиз керак. Аввал ўзларини қуйи лигада кўрсатишса, ўйлайманки, улар футбол бозорида анча харидоргир бўлишади. Айнан шу йўналишда ишлаяпмиз.\n- «Оқ-тепа» биринчи лигадаги рақобатга тайёрми?\n- Ҳа, элита йўлланмаси учун курашадиган жамоалар билан рақобат қилишга шаймиз. Ўтган мавсум иккинчи лигада қатнашдик. Ўйинларимизга олий лига клубларидан кўплаб селекционер мураббийлар келиб, томоша қилишарди. Айрим футболчиларимизга ҳозирнинг ўзидан таклифлар бор. Ўша мутахассисларнинг айтишича, ўтган мавсумдаги таркиб билан ҳам биринчи лигада яхши ўйин намойиш этиш мумкин экан.\n- Лекин барибир, таркибни кучайтиришга эътибор қаратасиз, шундайми?\n- Албатта. Юқорида айтганимдек, таркибимизда олий лигада суяги қотган футболчилар ҳам пайдо бўлиши мумкин.\n- Жамоангизда кимларни кўришни истардингиз?\n- Ҳар бир мураббий ўз жамоасида кучли футболчилар тўп суришини хоҳлайди. Лекин ҳар доим ҳам истак билан иш битавермайди. Олий лигада бир неча йилдан бери ўйнаб юрган футболчилар бирданига биринчи лига клубида ўйнашга рози бўлавермайдилар. Аммо ЎФФ ва ПФЛ олиб бораётган сиёсат туфайли баъзи ўйинчиларда танлов учун бошқа йўл қолмайди. Бир нарсани аниқ айтишим мумкинки, келгуси йилдан Про-лига деб номланадиган турнирда ўзгариш бўлади. Шу пайтгача олий ва биринчи дивизион ўртасида каттагина тафовут юзага келганди. Жамоалар ўртасидаги савия осмон билан ерчалик эди. Қуйидаги клублар Ўзбекистон кубогининг биринчи босқичидаёқ ўз иштирокларини тўхтатишарди. ПФЛ томонидан амалга оширилаётган ислоҳотлардан сўнг Про-лигада ҳам тажрибали футболчилар етарлича бўлади. Билишимча, 24 ёш қилиб белгиланган чегара олиб ташланади. Бунинг натижасида Суперлигага бериладиган йўлланмалар учун кураш ҳам кескинлашади. Ҳар бир мамлакат ҳеч бўлмаганда иккита кучли футбол лигасига эга бўлиши шарт. Агар биз шу қаторда иккинчи лигани ҳам тартибга солиб олсак, футболимиз тараққиётида олдинга жуда катта қадам ташланган бўларди.\n- Ўзгаришлардан яна бири олий лигада иккита босқичдан иборат чемпионат баҳслари ўтказила бошланади. Яъни, биринчи босқич якунларига кўра, 1-6-ўринларни эгаллаган жамоалар иккинчи этапда чемпионлик ва совринли ўринлар учун курашни давом эттиришади. Қолганлар эса элитада «жон» сақлаб қолиш учун курашишади. Бу янгиликка муносабатингиз қандай?\n- Бу ҳақда янгиликни амалда синаб кўргандан кейингина гапириш мумкин бўлса керак. Лекин ҳар қандай ҳолатда ҳам футболчилар ва мураббийлар ўйинларнинг кўплигидан ютишади. Биласизми, ҳамиша машғулот ўтказишдан кўра ўйинларда иштирок этиш афзал бўлиб келган. Мен ёш мураббий сифатида узоқ муддатли ўқув-машғулот йиғинларини хушламайман. Ўйин сони қанчалик кўпайса, футболчи шунча кўп тажриба тўплаб боради. Осиёда январь ойи охири ва февралнинг бошларидан ОЧЛ ўйинлари бошланади. Бу пайтга келиб ОЧЛда қатнашадиган жамоаларимиз эндигина машғулотларга киришаётган бўлишади. Араб чемпионатларида эса мавсум айни қизиган паллага киради. Шу жиҳати билан ҳам бошқа давлат клублари бизнинг жамоалардан устунликка эришяпти.


Бугун Белград маҳкамаси серб телевидениеси собиқ раҳбари Драголюб Милановичга 10 йил қамоқ жазосини белгилади.\n31 октябр 2020, Тошкент вақти: 00:11\nиюн 21, 2002\nМаҳкама Милановични 1999 йилда НАТО учқичлари Белградни бомбалаганида 16 киши ўлгани учун айбдор деб топди. Ўшанда телевидение собиқ раҳбари атайлаб ходимларни эвакуация қилиш борасидаги буйруққа бўйсунмаган эди. Оқибатда телевидениенинг техник ходимлари ва соқчилари ҳалок бўлди. Миланович адвокатлари эса маҳкама қарорини инкор этиб, даъво аризаси билан чиқажакларини айтишган. НАТО қўмондонлиги вакилларининг таъкидлашларича серб телевидениеси Слободан Милошевичнинг ҳарбий-сиёсий пропаганда машинаси бўлиб келган. Шунинг учун ҳам телевидение биноси 1999 йилда нишонга олинган эди, дейишмоқда улар.


Уйчи тумани ҳокими Муҳаммадаюбхўжа Апақовнинг "Ҳар бир тадбиркорга - кўмакдош, елкадош ва мададкормиз!" деб номланган Мурожаатини ижтимоий тармоқларда ўқидим. Бу Мурожаат менга катта куч ва шижоат бағишлади. Сабаби, туманимиз ҳокими ва барча сектор раҳбарларининг тадбиркорлар мурожаатларини ўрнида ҳал этиш учун доимий қабул қилишга тайёр эканликлари ва ҳаттоки телефон орқали ҳам мурожаат қилиш мумкинлигини билдиришгани менга ўхшаган ишбилармонлар вақтини тежаш, муаммолари тезроқ ҳал бўлишида катта аҳамият касб этади, деб ўйлайман.\nМен тадбиркорлик фаолиятимни бошлаганимга етти йилдан ошди. Шу йиллар давомида анча чархландим. Жуда кўп муаммоларга дуч келдим. Сабр билан барчасини енгиб ўтяпман.\nБитта ишчи ўрни яратишнинг ўзи ҳам бўлмайди, албатта. Аввало, тажриба, келажакни кўра билиш тадбиркор учун муҳим. Бир неча йил жой масаласидаги муаммоим ечилмай келарди. Жорий йилда менга тикувчилик цехим учун туман ФҲДЁ бўлимининг собиқ биноси ажратилди. Бу ерда "Обод марказ" дастури доирасида замонавий бино қурдим. Йигирмадан ортиқ хотин-қиз доимий иш билан банд бўлди. Юзга яқин турдаги маҳсулотлар тайёрлаяпмиз. Фақат кейинги вақтда электр таъминотидаги кўп узилишлар фаолиятимизга салбий таъсир кўрсатмоқда. Имкони бўлса, мутасаддилардан бу борада ёрдам сўраган бўлардим.\nМурожаат ўз вақтида қабул қилинди, деб ўйлайман. Мен каби тадбиркорларни эшитадиган, муаммоларини ўз ўрнида ечишга ҳаракат қилаётган раҳбарларимизга раҳмат. Умид қиламанки, туманимизда кичик ва ўрта бизнес янада ривожланиб, иқтисодиётимиз юксалиб боради.\n"Шаҳноз мастер класс" хусусий корхонаси раҳбари.


Бакиев билан музокара ўтказиладими?\nАйрим маълумотларга кўра, муваққат ҳукумат қўли қонга ботган президент билан музокарага боришни истамаётир.\nҚирғизистон ва хорижий ўлкалар оммавий ахборот воситаларида муваққат ҳукумат ва президент Қурмонбек Бакиев ўртасида музокаралар бошлангани ҳақида бир-бирига зид бўлган хабарлар тарқалишда давом этмоқда.\nҚирғизистон жанубида яширинган президент Қурмонбек Бакиев Ўш шаҳри мэри билан сўзлашув чоғида халққа қарши қурол қўлламасликка ваъда қилган.\n- Ўшдаги мувофиқлаштирувчи кенгаш топшириғини бажариш мақсадида Қурмонбек Солиевич билан муваққат ҳукумат ўртасида музокара олиб бораяпман. Икки ўртада тўқнашув чиқишига, Бишкекда бўлгани каби қонли воқеаларнинг такрорланишига йўл қўймасликка ҳар икки тараф ҳам ваъда бераяпти, дер экан Ўш шаҳри мэри Мелис Мирзақматов бу мулоқотни расмий музокаралар ўлароқ билмаслигини ҳам қўшимча қилди.\n- Бир нарсани айтиб қўяй - у кишининг (Қурмонбек Бакиев назарда тутилмоқда, – таҳр.) қуролли тўқнашув қилиш фикри йўқ, деди Мелис Мирзақматов.\nШу билан бирга, Ўш шаҳар мэри ҳудудда вазият таранглигича қолаётганини қайд этди.\n- Бугунги кунда Ўш шаҳрида турли фитначи ва радикал кучлар миллатлараро муносабатни таранглаштиришга ҳаракат қилаяпти, шунингдек, талончиликка ундаган кўринишлар бўлаяпти, дейиш асносида Мирзақматов бундай ноқонуний ҳаракатларга қарши кескин чоралар кўрилиши ҳақида огоҳлантирди.\nЭслатиб ўтамиз, 7 апрел куни Бишкекдаги қуролли тўқнашувда 70 дан зиёд киши ҳалок бўлиши ортидан президент Қурмонбек Бакиев мамлакат жанубига учиб кетган бўлиб, унинг ҳозир Жалолобод вилоятида экани айтилмоқда.\nКуни кеча хорижий оммавий ахборот воситаларига интервю берган Қурмонбек Бакиев ўзининг намойишчиларни отишга буйруқ берганлиги ҳақидаги айбловларни рад этиб, истеъфога чиқиш учун асос кўрмаётганини билдирганди.\n- Сиз нима деб ўйлайсиз, президент, бутун халқ сайлаган давлат раҳбари ўз халқига қарши қурол ўқталиб чиқиши мумкинми? Буни ким ўйлаб топди? Мен ҳозирча ўз лавозимимни топширишга шошмайман. Бунга асос йўқ. Мен бир неча кундан кейин ҳаммаси ойдин бўлади, деб ўйлайман. Бугун ўзини раҳбар эълон қилган кишилар мамлакатни бошқаришга лаёқатсиз. Улар жавоб берадиган кун узоқ эмас, дея “Эхо Москви” радиосига интервю берган Қурмонбек Бакиев 7 апрел кунги воқеаларни ташқи кучлар ёрдамида амалга оширилган амалиёт бўлганини таъкидлади.\nБакиевнинг истеъфога кетишни истамаётгани, атрофига ўзига хайрихоҳ бўлган одамларни йиғаётгани ҳақидаги хабарлар, муваққат ҳукумат вакилларига кўра, унинг бундан буён қурол қўлламаслик ҳақидаги ваъдаларини йўққа чиқармоқда.\n- Президент Бакиев ўз халқига ўқ отиб, сўнг яна уялмай “мухолифат лидерлери билан музокара ўтказаман”, дейишга маънавий ҳақи йўқ, бунга қонун ҳам йўл бермайди. У шунча одамнинг қонини тўкди, шу сабабли халқни қўзғамай, лавозимини тинчгина топшириб кетса, яхши бўларди, деган муваққат ҳукуматнинг Ўш вилоят мувофиқлаштирувчи кенгаши аъзоси Таалай Зикиров бошқаларга сабоқ бўлсин учун Қурмонбек Бакиев ва унинг оила аъзолари қонун доирасида жазоланмагунича бу масалага нуқта қўйилмаслигини айтади.\nАввалроқ Европада Хавфсизлик ва Ҳамкорлик ташкилотининг махсус вакили Жанибек Карибжанов ҳам Қирғизистон муваққат халқ ҳукумат вакиллари мамлакатдаги сиёсий бўҳронга чек қўйиш мақсадида президент Қурмонбек Бакиев билан мулоқот бошлагани ҳақида маълум қилганди.\n- Музокаралар натижаси ҳақида ҳозир ҳеч нарса дея олмайман. Бироқ энг муҳими ушбу жараённинг бошланганидир, деганди ЕХҲТ вакили 10 апрел куни Бишкекда ўтказилган матбуот анжуманида.\nБу маълумот кечанинг ўзида рад этган Роза Ўтунбаева ўзи раислик қилаётган муваққат ҳукумат жума куни Бакиевдан истеъфо бериш ва мамлакатни тарк этишни талаб қилганини таъкидлади.\nМуваққат ҳукуматнинг ижтимоий жабҳа бўйича мувофиқлаштирувчиси Элмира Ибраимова эса Қирғизистонда фуқаролар уруши чиқиб кетиш хавф йўқ, дея мулоҳаза билдирди. Унга кўра, бугунги кунда ўз халқига қарши ўқ отган президентни эс-ҳуши жойида бўлган фуқаролар қўлламайди.\nАйни пайтда Бирлашган Миллатлар Ташкилоти Қирғизистонга сиёсий вазиятни барқарорлаштиришда кўмак кўрсатмоқчи. Бу ҳақда 10 апрел куни Қирғизистонга келган БМТ бош котибининг махсус элчиси Ян Кубиш муваққат ҳукуматнинг раис ўринбосари Ўмурбек Текебаев билан учрашув чоғида билдирди.\nБМТ вакилига кўра, бугунги кунда энг муҳим масалалардан бири “мамлакат ичидаги сиёсий жараёнларни қонуний ўзанга қайтариш”дан иборатдир.\nУчрашувда Қирғизистондаги ижтимоий-сиёсий вазият, бўлажак парламент ва президентлик сайловлари, мамлакат Конституциясининг янги таҳрири муҳокама қилинди.\nАйни пайтда Вашингтон ҳам Қирғизистон муваққат ҳукуматини ҳар томонлама қўллашга ваъда қилмоқда. 10 апрел куни Қирғизистон муваққат ҳукумати раисаси Роза Ўтунбаева билан сўзлашган АҚШ давлат котиби Ҳиллари Клинтон мамлакатдаги вазиятни изга солиб, уни инсон ҳуқуқлари риоя қилинадиган, демократик ва иқтисодий тараққиёт йўлига тушириш уринишларида Қўшма Штатлар инқилобий ҳукуматни дастаклашини билдирди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Покистондаги тошқин оқибатида 53 киши ҳалок бўлди\t15:25, 04 апрель 2016\tПокистоннинг бир неча вилоятлари сув остида қолди.\nПокистоннинг шимоли-ғарбида шиддатли ёмғир таъсирида рўй берган кучли тошқин оқибатида 52 киши ҳалок бўлган, деб хабар берди “News.bigmir.net” нашри. 2 апрель, шанба куни бошланган ёмғир оқибатида Кашмир, Хайбер, Хайбер-Пахтунхва ва Гилгит-Балтистон вилоятлари сув остида қолган. Тошқин мамлакатнинг қишлоқ жойларига катта талафот келтирган. Ҳукумат қишлоқ аҳолисига вақтинча бошқа жойларга кўчишни таклиф қилмоқда. Ёзги муссонлар жуда хавфли бўлиб, ўтган йили ҳам унинг оқибатида ўн киши ҳалок бўлган эди.\n“Ёмғир ва тошқин оқибатида ўтган дам олиш кунида жароҳат олган ўнлаб одамлар касалхонага ётқизилди”, деб маълумот берди Ассошиэйтед Прессга берган ўз интервьюсида Покистоннинг табиий офат билан курашувчи махсус хизмати вакили Латиф Раҳмон. Тошқин рўй берган вилоятларга зарур буюмлар, озиқ-овқат маҳсулотлари ва дори-дармон етказиб берилган.


Ғазодаги можаро тинч аҳоли аҳволини оғирлаштирмоқда\n26 январ 2021, Тошкент вақти: 01:38\nКейинги икки ҳафта давомида Исроил ҳарбийлари Ғазо минтақасида кенг кўламли ҳарбий оперйиялар ўтказмоқда. Ҳарбий ҳаракатлар давомида юздан ошиқ одам, шу жумладан бир неча болалар ҳам ҳалок бўлган. Бу ҳарбий операция Ғазо Минтақасида яшовчи бир миллиондан ортиқ фаластинликнинг шундоқ ҳам қийин ҳаётини янада оғирлаштирмоқда ва аҳоли норозиликларини кучайтирмоқда.\nИсроил ва Фаластин ўртасидаги можаро давом этаркан, Ғазо Минтақасидаги тинч аҳолининг аҳволи ёмонлашиб бормоқда. Тўрт йил олдин бошланган интифада, яъни Исроилга қаршилик ҳаракати давомида Ғазодаги иқтисодий вазият анча оғирлашган. Минтақадаги бир миллион фаластинлик аҳоли Исроил ҳарбийлари ва Фаластин жангарилари ўртасидаги тўқнашувлардан азият чекмоқда.\nБМТнинг Фаластин қочқиналари масалалари бўйича агентлигининг Ғазодаги вакили Пол Макканнинг Озодлик Радиосига айтишига кўра, охирги 12 ой ичида можародан азият чеккан фаластинликлар сони анча кўпайган.\n«Охирги йил давомида бу муаммо нафақат иқтисодий муаммо бўлиб қолди. Деярли ҳар куни ракета ҳужумлари, аҳоли яшаш жойлари яқинида отишмалар рўй беради. Минтақага кириб келган булдозер ва танклар қочқинлар лагерларига қарата ўт очадилар»,- дейди БМТ расмийси.\nКейинги икки ҳафта ичида Ғазо аҳолисининг вазияти янада ёмонлашди. Фаластинлик жангарилар Исроил шаҳарларининг бирига қўлбола ракеталарини отганларидан сўнг Исроил армияси Ғазо Минтақасида кенг кўламли ҳарбий ҳаракатларни бошлаган.\nИсроил Мудофаа Вазири Шаул Мофазининг айтишича, ушбу ҳаракатлар жангариларнинг Исроил шаҳарларига қарата ракета отишларининг олдини олишга қаратилган, ва ҳарбий оперция ўз мақсадига эришмоқда.\nЛекин Фаластин маъмуриятининг Лондондаги ваколатхонаси матбуот котиби Ҳусам Зомлотнинг айтишига кўра, ҳарбий ҳаракатлардан асосан тинч аҳоли азият чекмоқда.\n«Ғазо Минтақаси ичида хавфсиз зонани яратиш учун юздан ортиқ одам ўлдирилган, минглаб одамлар яраланган, юзлаб уйлар ер билан яксон қилинган»,- дейди Фаластин расмийси.\nМаълумотларга кўра, ҳалок бўлганларнинг орасида болалар ҳам бор.\nСешанба куни Ғазодаги БМТга қарашли мактаблардан бирида Ҳадир Имҳар исмли Фаластинлик 11-яшар қиз оғир яраланган. Ўтган ойда ҳудди шу мактабда ўз партаси олдида ўтирган яна бир 10 яшар қиз отиб ўлдирилган.\nБу ҳодисалар Исроил ва Фаластин ўртасидаги шундоқ ҳам таранг муносабатларини янада қийинлаштирмоқда.


Саиджаҳон Зайнобиддиновнинг қаерда сақланаётгани номаълум\n08 март 2021, Тошкент вақти: 12:10\nШайбон Туҳмат ахборотлар тарқатишда айбланиб, шу йил 22 май куни ҳибсга олинган андижонлик инсон ҳуқуқлари ҳимоячиси Саиджаҳон Зайнобиддиновнинг айни пайтда қаерда сақланаётгани номаълумлигича қолмоқда.\nС.Зайноббиновнинг ўғли Илҳомжоннинг сўзларига қараганда, отасининг Тошкентга олиб кетилганига бир ойча бўлган. Шунча вақтдан буён унинг қаерда сақланаётгани тўғрисида яқинларига хабар қилингани йўқ. Инсон ҳуқуқлари ҳимоячисининг қаердалиги адвокатга ҳам маълум эмас.\nИлҳомжон отасининг қаерда экани, нима сабабдан ўзи ёллаган адвокат у билан учраша олмаётганига қизиқиб терговчи Яҳё Иброҳимовга мурожаат қилган. Терговчи бу борага ҳеч қандай маълумотга эга эмаслигини айтиб, гапни қисқа қилган.\n“Бу одам отамни Андижонда тергов қилаётган эди. У тергов ҳаракатлари Тошкентда давом этаётганини, бошқа гапдан хабари йўқлигини билдирди. Шундан сўнг Андижон вилояти ички ишлар бошқармаси раҳбарига ёзма равишда мурожаат қилдим. Жавоб бўлмади. Вилоят прокуратурасидан ҳам жавоб бўлмади. Ички ишлар вазирлигининг яқинига ҳам йўлай олмадим”, - деди Илҳомжон.\nС.Зайнобиддиновнинг адвокати Мавлуда Аҳмедова ўз ҳимоясидаги шахс билан сўнгги марта июль ойи ўрталарида учрашганини билдирди.\n“Мен ҳозир С.Зайнобиддинов устидан тергов ҳаракатлари қандай олиб борилаётганини била олмаяпман. Унга бошқа адвокат тайинланганидан ҳам, акс ҳолда нега менсиз тергов қилинаётгани сабабларидан ҳам бехабарман”, - деди М.Аҳмедова.\n“Озодлик” мухбири С.Зайнобиддиновнинг тақдири хусусида Ички ишлар вазирлиги ва Бош прокуратурадан умуман жавоб ола олмади.\nЭслатиб ўтамиз, С.Зайнабиддинов 13 май воқеаларидан кейин Андижонда амалга оширилган оммавий қамашлар жараёнида ҳибсга олинган. Унга дастлаб Жиноят кодексининг 139 (туҳмат қилиш) ва 244-1-прим моддалари (жамоат хавфсизлиги ёки жамоат тартибига таҳдид соладиган материалларни тайёрлаш ёки тарқатиш) бўйича айб қўйилганди.\nЯқинлари ва ҳамфикрлари С.Зайнобиддинов аслида Андижон шаҳри жиноят ишлари судида акрамийликда айбланаётган шахсларни ҳимоя қилгани учун ҳибсга олинганини таъкидламоқда.\nИлҳомжоннинг билдиришича, уларнинг хонадони ва телефони ҳали ҳам назорат остида қолаётганга ўхшайди. Чунки хонадонга оддий одамлар қўнғироқ қилса ҳам улар олиб кетилиб, сўроқ-саволга тутилиб, яна қўйиб юбориляпти.\nИлҳомжон хонадон аъзоларининг ўзига ҳеч қандай тазйиқ ёки таъқиблар бўлмаётганини қўшимча қилди.


Тахтакўпир тумани аҳолиси электр ва ичимлик сувига эга бўлди- Kruz.uz\nТахтакўпир тумани аҳолиси электр ва ичимлик сувига эга бўлди\n18:18, 19.12.2019 492 0 Тахтакўпир тумани\n18 декабрь куни Қорақалпоғистоннинг Тахтакўпир туманида қурилиш ва таъмирлаш ишлари олиб борилган учта ижтимоий инфратузилма объектларини топшириш маросими бўлиб ўтди, деб хабар берди «Gazeta.uz».\nҚурилиш ва таъмирлаш ишлари БМТ Тараққиёт дастурининг «Оролбўйи минтақаси учун инсон хавфсизлиги бўйича кўпшериклик фондини ташкил этиш орқали Орол фожиасидан зарар кўрган аҳолининг турмуш шароити салоҳиятини мустаҳкамлаш» қўшма дастури кўмагида амалга оширилди.\nЛойиҳа доирасида «Қораой» МФЙ «Пурхон-ўзак» қишлоғида узунлиги 1,5 километр бўлган сув қувурлари «Туямўйин—Нукус—Тахтакўпир» марказий магистралига уланди. Шу тарзда 250 киши тоза ичимлик сувидан фойдаланиш имкониятини қўлга киритди.\n«Сувсоз»нинг туман бўлими раҳбари Асилбек Қораболаев 2018 йилдан Тахтакўпир туманида тўртта «Мақпалкол», «Даукара», «Хожамет-овул» ва «Пурхон — ўзак» аҳоли пунктларида 4000 киши тоза ичимлик суви билан таъминланганини маълум қилди. Икки сув тозалаш иншооти тўлиқ реконструкция қилиниб, янги сув қувурлари узунлиги 10 километрдан ортиқни ташкил этди.\nШунингдек, «Ғаразсизлик» МФЙда жойлашган 6-умумий ўрта таълим мактаби мажлислар ва спорт зали тўлиқ таъмирланди.\n«Жанадаря» қишлоқ фуқаролар йиғинида 11-сонли болалар боғчасининг тўртта биносидан бири тўлиқ таъмирланди, бу ерда 60 га яқин бола билим олади.\nҚайд этилишича, Тахтакўпир туманидаги энг чекка қишлоқлар аҳолиси узлуксиз электр таъминотига эга бўлди.\nТуманда 160 ва 250 киловатт қувватга эга бешта трансформатор ўрнатилди.\nУмуман олганда, қўшма дастур кўмагида 2017 йилдан бошлаб Қорақалпоғистоннинг Тахтакўпир, Мўйноқ ва Шуманай туманларининг 33 аҳоли пунктида 21190 дан ортиқ қишлоқ аҳолиси (49,5 фоиз аёллар) турмуш даражасини оширишга қаратилган 33 та инфратузилма лойиҳаси амалга оширилди.


“САМАРҚАНДҚУДУҚ”ДА НЕГА ЖИМЖИТЛИК? » "Жиззах овози" газетаси расмий сайти\n“САМАРҚАНДҚУДУҚ”ДА НЕГА ЖИМЖИТЛИК?\nХалқимизда "Ободлик кўнгилдан бошланади" деган ҳикматли гап бежиз айтилмаган. Дарҳақиқат, ўлкамизга кириб келган ёз нафаси юртдошларимиз кўнглига ўзгача илиқлик ва шижоат улашаётир. Давлатимиз раҳбари томонидан ўртага ташланган ташаббусдан келиб чиқилиб ҳар бир вилоятда "Обод қишлоқ"лар барпо этилаётгани қишлоқ аҳолиси фаровонлиги ва турмуш тарзини яхшилашга хизмат қилаётир.\nЎзбекистон Республикаси Мустақиллигининг 27 йиллик тўйига тўёна сифатида мамлакатимизнинг барча ҳудудлари каби туманимиздаги маҳалла, қишлоқ фуқаролар йиғинлари янгича қиёфа касб этмоқда. Жумладан, туман марказидан анча узоқ масофада жойлашган "Самарқандқудуқ" қишлоқ фуқаролар йиғинида 3 минг 150 дан ортиқ аҳоли истиқомат қилади. Қишлоқда битта мактабгача таълим муассасаси ҳамда умумий ўрта таълим даргоҳи фаолият кўрсатади.\nШуни алоҳида таъкидлаш жоизки, ушбу қишлоқ анча йиллар мобайнида мутасадди раҳбарлар назаридан четда қолиб кетган эди. Аҳолининг ўзига хос ижтимоий-иқтисодий муаммолари йиғилиб қолган. Қишлоқ кўчаларида фуқаролар томонидан турли кўринишдаги, ҳеч қандай талаб ва нормаларга жавоб бермайдиган ноқонуний қурилмалар қурилган. Қишлоқ аҳолисини бир неча йиллардан буён қийнаб келаётган газ, электр энергияси ҳамда тоза ичимлик суви муаммолари бартараф этилмоқда. Жумладан, бугунги кунга қадар 5 минг 300 метр ичимлик суви тармоқлари тортилди. Узоқ йиллардан буён қаровсиз, хароба ахволга келиб қолган сув узатиш тармоғи қайтадан капитал таъмирланмоқда. Ушбу ишлар тез кунда амалга оширилса аҳолини тоза ичимлик суви билан таъминлаш янада яхшиланади. Бундан ташқари, иккита паст кучланишли трансформатор ҳам алмаштирилди. Республика йўл жамғармаси ва маҳаллий бюджет маблағлари ҳисобидан 4 минг 700 метрлик масофадаги ички йўлларга шағал ётқизилди.\n- Бугунги кунда давлатимиз раҳбари ташаббуси билан бошланган ишга барча бирдек хайрихоҳлик билдирмоқда, - дейди "Раваллиқ қурилиш тараққиёти" фирмаси иш бошқарувчиси Ғайрат Шералиев. - Ҳозирда 1176 ўринли 37-умумий ўрта таълим мактабини тўлиқ таъмирлаш 3 миллиард 274 миллион 531 минг сўмлик қурилиш-монтаж ишлари олиб борилмоқда. Ҳозирга қадар 85 фоиз қурилиш ишлари амалга оширилди.\nБу хайрли тадбирларда қишлоқ аҳолиси ҳам ташаббус кўрсатиб, озода яшашни аввало оилада шакллантириш кераклигига алоҳида эътибор қаратмоқда. Кенг кўламли ишларга вилоят ва туман ҳокимликлари, давлат ва жамоат ташкилотлари, Ўзбекистон Ёшлар иттифоқининг фаол ёшлари хайрихоҳ бўлиб, моддий-маънавий ёрдам беришмоқда. Томорқа ерлари чопилиб, атрофи обод этилаётир.\n- Қишлоғимизда турли миллат вакиллари истиқомат қилади, - дейди қишлоқ фуқаролар йиғини раиси Азизберди Тошназаров. - Ҳаммамиз бир оила фарзандларидек, меҳнат қилаяпмиз. Мактабгача таълим муассасалари ҳамда мактабда ўқувчиларнинг билим олиши учун барча шароит яратилган. Аммо бизни доимо бир нарса қийнаб келарди, у ҳам бўлса, қишлоғимизнинг хунук қиёфаси. Президентимиз ташаббуси билан жорий этилган ушбу хайрли лойиҳага айнан биз яшаётган қишлоқ тушганидан мамнун бўлдик. Қишлоғимиз аҳли ташкилотчилардан миннатдор.\n"Обод қишлоқ" дастури доирасида олиб борилаётган ишларни кузатар экансиз, бунда халқимизнинг ҳашар, меҳр-оқибатлилик каби улуғ қадриятлари ўзининг амалий ифодасини топганлигига гувоҳ бўласиз. Лекин афсуски, амалга оширилаётган эзгу ишларда сусткашлик, эътиборсизлик сезилиб турибди. Электр энергияси, суюлтирилган газ етказиш ишларида кўплаб камчиликлар мавжуд. Айниқса, йўлларни таъмирлаш ишлари якунига етмаган, бажарилган ишларда камчиликлар мавжуд. Бир неча йиллардан буён қишлоқ аҳолисини шаҳар билан боғловчи йўл таъмирланмай қолмоқда.\nМаҳалла раиси, кенг жамоатчилик вакиллари ўзлари учун ажратилган қишлоқ фуқаролар йиғини биноси атрофини ободонлаштириш, кўкаламзорлаштириш ишларини бажаришга вақт топа олишмаяпти, девор ва темир тўсиқларни таъмирлаш ишлари амалга оширилмаган. Томорқада уй ҳайвонларининг ўтлаб юриши келган меҳмонларни ҳайратга солади.\nЭл-юртни бошқариш учун масъул маҳалла оқсоқоллари, кенг жамоатчилик вакиллари бошқаларга ўрнак кўрсатишса мақсадга мувофиқ бўлармиди? "Нуробод", "Аҳмад Яссавий", "Байналминал", "Зарафшон", Ал-Хоразмий кўчаларидаги ободонлаштириш, кўкаламзорлаштириш ишлари ўз якунига етмаган. Хонадонларнинг деворларини таъмирлаш, девор тўсиқлар ўрнатиш ишлари чала қолиб кетган.\nСаноқли кунлардан сўнг мамлакатимиз аҳолиси Мустақиллигимизнинг 27 йиллик тўйини кенг нишонлайди. Аммо иш шу тарзда бўлса, "Самарқандқудуқ" қишлоқ фуқаролар йиғинида байрам қандай кутиб олинади?...


19.03.2018 19:23 0 2962\nТошкент шаҳар Ички ишлар бош бошқармаси Ахборот мультимедиа маркази Ўзбекистон Республикаси Президентининг 2018 йил 14 февралдаги «Тошкент шаҳрида жамоат тартибини сақлаш, ҳуқуқбузарликлар профилактикаси ва жиноятчиликка қарши курашишнинг сифат жиҳатидан янги тизимини жорий этиш тўғрисида»ги қарори асосида ташкил этилган эди.\nТошкент шаҳар ИИББ Ахборот мультимедиа маркази бошлиғи — бош бошқарма бошлиғининг матбуот котиби этиб Бахтиёр Мирсагатович Иноғомов тайинланди.\nБ.Иноғомов 1979 йил Тошкент шаҳрида туғилган. Олий маълумотли. 2002 йил Мирзо Улуғбек номидаги Ўзбекистон миллий университетини тамомлаган. Иш фаолияти давомида Ўзбекистон миллий телерадиокомпаниясининг «Ёшлар телерадиоканали» ЁАЖ, «Тошкент телерадиоканали» ДУКда телебошловчи, катта муҳаррир ва бош муҳаррир ҳамда «Миллий» телеканалида директор лавозимларида меҳнат қилган. Оилали, 3 нафар фарзанди бор.\nШунингдек, Ирина Владимировна Сайфутдинова Ахборот мультимедиа маркази бошлиғининг ўринбосари — бош муҳаррири лавозимига тайинланди.


ХАДИЧАИ КУБРО АЁЛ-ҚИЗЛАР ЎРТА МАХСУС ИСЛОМ БИЛИМ ЮРТИДА ЎТКАЗИЛГАН ТАДБИР – .:: Xadicha.uz\nХАДИЧАИ КУБРО АЁЛ-ҚИЗЛАР ЎРТА МАХСУС ИСЛОМ БИЛИМ ЮРТИДА ЎТКАЗИЛГАН ТАДБИР\nДекабрь – “Араб тили, шахс ва жамият, тарих, МИҒ” ойлиги муносабати билан “Она муқаддас” шиори остида араб тилида тадбир уюштирилди.\nТалабалримизнинг араб тилига бўлган муҳаббатлари, тил борасидаги билимларининг етарли даражадалиги ва бу каби тадбирларнинг ташкил этилишида фаол экнлари мени жуда қувонтирди. Ўйлайманки, араб тилидаги бу тадбир дебоча бўлиб, бундан кейин бундай тадбирларнинг инглиз тилидаги, форс тилидаги, рус тилидагиларини томоша қиламиз деган умиддаман.\nБошловчилар араб тилида оналарни мадҳ этувчи шеърлар билан тадбирни очиб беришди. Шундан сўнг “халифа қиссаси” номли саҳна кўринишига навбат берилди.\nСаҳна кўринишининг қисқача мазумни: Амир Абу Жаъфар Мансур ҳақида ҳикоя қилинишича, у молида ҳасис инсон бўлган. у шеър эшитишни яхши кўрар, аммо ҳасис бўлгани сабаб шоирларга ҳадя бермай, уларга ҳийла қилар эди, яъни шоирларга янги ёзиб келган эди, яъни шоирларга янги ёзиб келган шеърлари эвазига ўшанча миқдорда олтин беришни ваъда қиларди. Аммо, ғуломи ва жориясининг хотираси кучли бўлиб, амир бир эшитишда, ғуломи икки эшитишда ва жорияси уч эшитишда шеърларни ёдлаб олишар эди. Шоирлар шеърларни айтгач, унинг ҳузуридан қуруқ қайтганларини кўрган машҳур шоир Асмоий Амирга ўз ҳийласи билан жавоб қайтарди. Асмоий ўзининг узун ҳамда талаффузи қийин бўлган шеърини амирга ўқиб бергач, амир, ғулом ва жорияси ҳам ёдлай олишмади. Шу сабабли уларнинг ҳийлалари фош бўлди ва хазинадаги барча олтинларни Асмоийга бериб юборишга мажбур бўлди. Асмоийни қандай инсонлигини билиб қолган вазир амирга у ҳақида хабар бергач, олтинларни ундан қайтариш эвазига шоирларга мукофотларини беришга ваъда берди.\nСаҳна кўринишидан сўнг бошловчилар араб тилида ва ўзбек тилида хулоса айтиб кейинги “она қиссаси” номли саҳна кўринишига навбат беришди.\nСаҳна кўринишининг қисқача мазумни: ҳикоя қилинишича, Ҳинд исмли гўзал қиз бўлиб, унинг бир кўзи йўқ онаси бор эди. Она Ҳиндни жуда ҳам яхши кўрар эди. Ҳинд улғайди, мактабда ўқий бошлади, унинг онаси эса шу мактабда ошпаз эди. Ҳинд буни ҳеч ким билмаслигини ҳохларди. Йиллар ўтиб, сўнги имтиҳон натижаларини қизининг устозидан сўради. Шунда ҳамма ҳайратда қолди. “Наҳотки бу ҳунук аёл Ҳинднинг онаси бўлса!?” Ҳинд бундан ғазабланиб, бошқа мамлакатда ўқишга қарор қилди. Орадан йиллар ўтиб, қиз уйига қайтди. Лекин уйида ҳеч ким йўқ эди. Қўшнилари унинг онаси вафот этиб, бир хат қолдирганини айтишда. Хатда: “Қизим, сен ёшлигингда бир ҳалокат модир бўлди. Отанг вафот этди ва сен бир кўзингдан айрилдинг. Мен сенга бу дунёни кўришинг учун ва инсонлар устингдан кулмаслиги учун бир кўзимни берган эдим”, – дейилган эди.\nШундан сўнг, барча иштирокчилар чиқиб, оналарга аталган нашидни куйлашди.\nмудира ўринбосари З.Комилжонова


Ўзбекистон “Адолат” СДП ўтказган хайрия акцияси ана шундай номланди.\nМамлакатимизда ҳар йили 8 декабрь — Ўзбекистон Республикаси Конституцияси куни муносабати билан давлат ва жамоат ташкилотлари томонидан турли тадбирлар, учрашувлар, акциялар ўтказиш анъанага айланган.\nБош қомусимизда инсон ва унинг манфаатлари энг олий қадрият сифатида қаралиши бу байрамни аҳамиятини янада оширади. Унинг муқаддима қисмининг ўзидаёқ республика фуқароларининг муносиб ҳаёт кечиришларини таъминлашга интилиши белгилаб қўйилган. Муносиб ҳаёт кечиришнинг асосий шарти, албатта саломатликдир.\nЎзбекистон “Адолат” социал-демократик партияси сайловолди дастурида ҳам халқимиз саломатлигини асраш, тиббий хизмат сифатини яхшилаш бўйича бир қатор муҳим масалалар ўрин олган.\nШу сабабли партия Ўзбекистон Республикаси Конституцияси қабул қилинганлигининг 26 йиллиги арафасида республикамизнинг барча ҳудудларида тиббий-ижтимоий кўмакка муҳтож болаларни қўллаб-қувватлаш, фуқароларни кўнгилли равишда қон топширишга чақириш орқали бемор болаларнинг ҳаётини сақлаб қолиш, жамиятда инсонпарварлик ва меҳр-оқибат ғояларини тарғиб қилишга қаратилган анъанавий хайрия акциясини ўтказди.\n“Бор меҳримиз сенга, болажон!” шиори остида Қорақалпоғистон Республикаси ва вилоятлар марказларидаги кўп тармоқли болалар шифохоналарида ҳамда Тошкент шаҳридаги Гематология ва қон қуйиш илмий текшириш институтида ўтказилган мазкур беғараз донорлик акциясида турли касалликлар ёки бахтсиз ҳодисалар туфайли қон алмаштиришга муҳтож бемор болаларга жон бағишлаш, уларнинг ҳаётга қайтишларига ёрдам бериш, оғир бемор болаларнинг умидвор кўнгилларига малҳам бўлиш, бу ёруғ дунё гўзалликларига интиқ кўзларига нур ато этиш ҳамда уларнинг соғайиб кетишларига ҳисса қўшишдек хайрли ва савобли ишга бел боғлаган мингдан ортиқ юртдошларимиз ихтиёрий равишда қон топширдилар.\nГематология ва қон қуйиш илмий текшириш институтида бўлиб ўтган ана шундай акцияда иштирок этиш учун юзлаб фуқаролар кўнгилли равишда ҳозир бўлишди. Улар орасида давлат, жамоат арбоблари, турли вазирлик, муассаса, ҳамда ташкилотлар масъул ходимлари, Олий Мажлис Сенати аъзолари, Қонунчилик палатаси ва маҳаллий Кенгашлардаги депутатлар, халқ ардоғидаги ёзувчи, шоир, санъаткорлар билан биргаликда партия ходимлари ҳам мурғак қалбларга илиқлик улашишди.\nДарҳақиқат, боланинг бегонаси бўлмайди. Бу мурғак қалбнинг шодон кулгиси учун дунёни бахшида этсанг арзийди. Ҳар бир ота-она фарзандининг соғлом, бақувват бўлишини, ҳеч кимдан кам бўлмаслигини, яхши ўқиб, комил инсон бўлишини хоҳлайди. Халқимиз асл бахтни фарзандлари саломатлиги, бахту камолида деб билади. Лекин бу ҳаёт. Унинг турли синовлари, ўнқир-чўнқирлари бор. Бирор дардга йўлиққан болажонларнинг саломатлиги учун курашиш, уларнинг оёққа туриши учун бор имкониятини ишга солишга тайёр турган ота-она учун бу истакнинг амалга ошиши ҳаёт-мамот масаласи.Қон хасталиклари, жумладан, оғир даражадаги камқонлик, қон саратони (лейкоз), қон ивиш тизими ишининг бузилиши (гемофилия) каби касалликлар билан оғриган болалар, албатта донорлар кўмагига муҳтож.\nГематология ва қон қуйиш илмий текшириш институтида ҳам шу турдаги касалликлар билан оғриган юзлаб болалар қалбида эзгуликлар билан яшайдиган инсонлар — донорлар мурувватини кутиб яшамоқда.\nМамлкатимизда қон ва қон маҳсулотларига бўлган эҳтиёж жуда ҳам катта. Ҳар куни минглаб инсонлар донор қонига муҳтож бўлади. Афсуски, қонни сунъий тарзда ишлаб чиқишнинг имкони йўқ. Унинг ягона манбаи беғараз донорлардир.Бугун бутун аҳолининг 0,4 % гина қон топширади. Ривожланган давлатларда бу кўрсаткич 3-4% ни ташкил қилади. Бутун жаҳон соғлиқни сақлаш ташкилоти тавсияларида эса донорлар аҳоли сонининг камида — 1 % ни ташкил этиши лозимлиги белгилаган. Шундан келиб чиққан ҳолда Ўзбекистон “Адолат” социал-демократик партияси ҳам мамлакатимизда беғараз донорликни ривожлантириш, унинг аҳамиятини кенг омма ўртасида тарғиб қилишни ўзининг устувор вазифаси деб билади ва йилига икки марта хайрия акциялари ўтказишни анъанага айлантирган.\nҚон бериб, беморлар ҳаётини сақлаб қолган донорнинг қалб ифтихорини ҳеч нарсага қиёслаб бўлмайди. Акцияда фуқаролар бағрикенглик намунаси сифатида тиббий эҳтиёжлар учун қон топширдилар, улар инсонпарварлик ва меҳр-шафқат кўрсатган ҳолда мамлакат аҳолисини саломатлигини ҳимоя қилишга муносиб ҳисса қўшдилар. Бундан ташқари, бемор болажонлар учун Ўзбекистон Республикаси Конституциясида белгиланган энг олий ҳуқуқ – яшаш ҳуқуқининг узвийлигини таъминладилар.\nАкция давомида беғараз қон топширган фуқароларга партиянинг ташаккурномаси ва эсдалик совғалари топширилди.


Молдова бозорида хўраки узум арзонлашмоқда • EastFruit\nБош саҳифа › Долзарб › Молдова бозорида хўраки узум арзонлашмоқда\nМолдова бозорида хўраки узум арзонлашмоқда\nМуаллиф: EastFruit 17 Авг 21 17 Авг 21 04\nAвгуст ойининг биринчи ҳафтаси охиридан бошлаб, Молдова ички бозорида очиқ дала плантацияларидан хўраки узум савдоси бўйича илк таклифлар пайдо бўла бошлади. Сотувчилар, асосан, кичик фермерлар ва томорқа хўжаликларининг соҳибларидан иборат бўлиб, улар ижтимоий тармоқларнинг ихтисослашган гуруҳларида хўраки узумнинг оқ навини кичик партиялар (5-10 кг дан)да сотиш (етказиб бериш хизмати билан) бўйича таклифларни тарқатишган.\nМаҳсулот савдоси бошида нархлар диапазони 40-45 лей/кг ($2,22-2,50)ни ташкил этди. Бу бир-икки ҳафта аввал фермерлар – иссиқхоналарда етиштирилган хўраки узумнинг майда улгуржи сотувчилари улгуржи савдогарлардан сўраган нарх билан билан бир хилдир. Ушбу ҳолатда маҳаллий ва экспорт бозорларида талаб катта бўлган қизил узум ҳақида сўз борган.\nБироқ, шу ой бошида, узум етиштирувчилар ассоциацияларининг вакиллари очиқ плантациялардан хўраки узумнинг бошланғич нархлари бироз юқори деган фикрга келишди. Уларнинг қайд этишича, шу муносабат билан маҳсулотлар, асосан, ички бозорга етказиб берилади, у ерда иссиқхоналарнинг «қолдиқ миқдор»даги сифатли узуми ҳали мавжуд. Эртаги ер узуми эса август ойининг биринчи ўн кунлиги охиригача ўз массасида оптимал пишиб етилиш босқичига келди.\nШуни қайд этиш жоизки, ҳатто июль-август ойларидаги иссиқ ва қуёшли об-ҳавода ҳам хўраки узум Молдовада ўтган йилга нисбатан 7-10 кун кеч пишмоқда. 2020 йилнинг август ойи бошида эса узум нархи 25-30% арзонроқ эди.\nАвгуст ойининг биринчи ярмида Молдова мева ва резаворлар бозорида жуда кўп товар-рақобатчилар бор эди: маймунжон, малина, ремонтант навли қулупнай, олхўри ва ёзги олма. Aҳолининг харид қобилияти пастлиги фонида оммавий истеъмолчи кузги маҳсулот сифатида қабул қиладиган қимматбаҳо хўраки узумни сотиш жуда қийин.\nБир неча омиллар йиғиндисидан келиб чиқиб айтадиган бўлсак, август ойи ўрталарига келиб, шаҳарларнинг улгуржи бозорларида энг сифатли узум (йирик қизил ва данаксиз)нинг улгуржи нархи 20-25 лей/кг ($1,13-1,42)гача тушгани ажабланарли эмас. Шу билан бирга, рухсат этилмаган савдо жойлари (йўл четидаги машиналар)да 15-18 лей/кг ($0,85-1,02) нархда ўртача сифатли қишлоқ хўжалиги маҳсулотлари таклиф этилди.\nШунингдек, мева-сабзавот дўконлари ва чодирларда, савдо марказларининг мева-сабзавот бутикларида маҳаллий хўраки узумнинг чакана нархи ҳали ҳам юқори даражада – 35-45 лей/кг ($1,98-2,55).


Канчельскис: "Футбол хатолардан иборат" » Lochinlar.UZ\nLochinlar.UZ » Интервью » Канчельскис: "Футбол хатолардан иборат"\nКанчельскис: "Футбол хатолардан иборат"\nСуперлига 2-тури доирасидан ўрин олган "Локомотив" - "Навбаҳор" (1:0) учрашувидан сўнг намангаликлар устози Андрей Канчельскис беллашув борасидаги ўз фикрларини билдириб ўтди.\n"Локомотив"ни ғалаба билан табриклайман. Бу мавсумнинг иккинчи ўйини ва хатолар бор. Келгуси учрашувларга хатолар устида иш олиб борамиз. Бугун иккинчи ҳужумчини вазиятни ўнглаш учун туширган эдим, лекин бу ўхшамади. Ҳаёт давом этади. Энди "Бунёдкор"га қарши ўйин учун тайёргарлик олиб борамиз.\nФутболда таваккал қилиш керак, шунда нимадир ўзгаради. Майдонимиз тайёр эмас ва шу боис уй ўйинларини ўтказа олмаяпмиз. Умид қиламанки, ҳаммаси яхши бўлади. Ўз навбатида мухлислар бизни сафар учрашувларида ҳам ёлғизлатиб қўйишмаяпти ва бунинг учун уларга раҳмат айтаман.\nОстон Ўрунов психологик муаммога дуч келгани учун уни алмаштирдим. Футбол - хатолардан иборат. Агар ўйин хатоларсиз ўтганида, ҳисоб 0:0 бўларди", - деди россиялик мутахассис.


Нархлар чет эл валютасида белгиланганлигидан ҳосил бўлган курс фарқи суммасини (Б) корхонага қандай ҳужжатларга асосан тўғри ўтказиш мумкин ҳамда бу ҳолатни бухгалтерия ҳисоби бўйича қандай расмийлаштирсак тўғри бўлади?\nКорхонамиз (А) корхонадан маҳсулот қадоқловчи ўров материалларини сотиб олган ҳамда ушбу ўров материалларини (Б) корхонага ҚҚС солиғини қўллаган ҳолда сотган. (Б) корхонага сотилган ўров материаллари учун маблағлар ўз вақтида корхонамизга келиб тушмаганлиги сабабли (А) корхона олдидаги қарздорлик вужудга келган. (А) корхонаси маҳаллий қўшма корхона бўлиб, у билан бизнинг корхонамиз ўртасидаги шартнома 2015 йилда тузилган. Унда ўров материалларига нархлар АҚШ долларида, тўлов эса Марказий банк белгилаган курс бўйича амалга оширилиши белгиланган. Ёпилмаган карздорлик 2017 йил май ойида юзага келган. Доллар курси фарқи ошиши ҳисобига яна тўланиши керак бўлган қўшимча устама ҳисобланган.\nЎзбекистон Республикаси худудида товар, иш ва хизматлар учун нарх ва тарифлар фақат миллий валютада белгиланиши лозим (Президентнинг 02.09.2017й. ПФ-5177-сонли Фармони). Ушбу қонунчилик талабига мувофиқ 2017 йил 5 сентябрдан бошлаб аввал тузилган нархлари чет эл валютасида белгиланган шартномалар бўйича томонлар ўз мажбуриятларини илгариги шартлар асосида бажара олмайди.\nШунинг учун томонлар келишувига асосан амалдаги шартномалар шартларига белгиланган тартибда ўзгартиришлар киритилиши, яъни қўшимча келишув тузилиши ва республика ичида реализация қилинадиган товарлар (ишлар, хизматлар) нархлари миллий валютада белгиланиши лозим.\nБунда томонлар келишуви бўйича шартномада чет эл валютасида белгиланган нархлар Марказий банк томонидан 1 сентябр ҳолатига ўрнатилган валюта курси бўйича (1$=4210,35сўм) ёки жорий валюта курси бўйича қайта ҳисоблаб чиқилиши мумкин. Тегишинча, шартнома бўйча мавжуд бўлган қарздорлиқлар ҳам шундай тартибда қайта ҳисоб-китоб қилинади.\nКорхонамиз ва хизмат кўрсатувчи бошқа корхона ўртасида ҳисоби АҚШ долларида юритиладиган тўлови эса миллий валютада тўлов кунидаги Марказий банк курси бўйича амалга ошириладиган шартнома мавжуд. 2017 йил сентябр ойига қадар корхонамизнинг хизмат кўрсатувчи корхонадан қарздорлиги мавжуд эди.... Далее\n2015 йилдан – 2017 йил сентябргача бўлган даврда кўрсатилган интернет хизмати ва мобиль алоқа хизматлари учун тўланган маблағлар бўйича курс фарқлари мавжуд бўлганми ёки ЎзР ФКнинг 245-моддасига биноан курс фарқлари мавжуд эмасми?\nКорхонамиз ташкил топган кундан бошлаб бир неча интернет провайдерлари ва уяли алоқа операторлари билан хизмат кўрсатиш учун шартнома имзолаган. Шартноманинг шартларига кўра барча ҳисоб-китоблар чет эл валютасида акс эттирилган. Уяли алоқа операторлари ҳисобига корхонамиз олдиндан тўлов амалга ошириб, ушбу пул маблағларини ҳўжалик операцияларини амалга ошириш санасида Ўзбекистон Республикаси Марказий банки курси бўйича қабул қилган.... Далее


Сбербанк Telegram’ни вирус, деб эълон қилди - Terabayt.Uz\nСбербанк Онлайн иловаси Telegram мессенжерига ғалати муносабат билдиришни бошлади. Android базасида ишлаётган смартфон ва планшет эгалари Сбербанк онлайн-банкинг хизмати Telegram’ни вирус, деб эълон қилиб, уни ўчириб ташлашга чақираётганидан ва натижада дастур осилиб қолаётганидан шикоят қилмоқда.\nТизимга киришда ёки тўловни амалга оширишга уринишда, Сбербанк иловаси «Агар вирус ўчириб ташланмаса, операцияни бажариш банк алоқа марказидан тасдиқни талаб этиши мумкин», деган хабарни эълон қилади. Бундай тартибсизликларнинг сабабчиси сифатида org.telegram.messenger кўрсатилмоқда. Агар бекор қилиш тугмасини боссангиз, огоҳлантириш яна қайтадан чиқади. Ушбу нуқсонли даврадан чиқиш учун бутун бошли иловани ёпишга тўғри келмоқда. Яна бир ажабланадиган томони шундаки, ушбу огоҳлантириш ҳар доим ҳам чиқавермайди, тасодифий тарзда пайдо бўлади.\nЎҚИНГ:Telegram Desktop ҳам янгиланди, ўзгаришлар билан танишамиз!\nСбербанк вакилларининг таъкидлашича, ўрнатилган антивирус ёрдамида баъзан мессенжерларни ва бошқа иловаларни идентификация қилиш мумкин. Шунингдек, Сбербанк матбуот-хизмати ушбу багни тузатиш билан бирга «яқин келажакда янгиланиш жорий этилиши»дан умид қилаётганини билдиришган.\n#Telegram #вирус #Сбербанк


ЎТ ПУФАГИДА ТОШЛАР ҚАЙДАН ПАЙДО БЎЛАДИ?\nЎт пуфагидаги тошлар нима?\nЎт пуфаги – бу жигарнинг остида жойлашган «қопсимон» аъзо хисобланади. Унинг вазифаси жигарда хосил бўладиган ўт суюқлигини ўзида тўплаб туриш, уни қўйилтириб сифатини ошириш (концентрлаш) ва киши овқат тановул қилган пайтида 12 бармоқли ичакка ўт суюқлигини ташлаб беришдан иборат. Ўт суюқлигини айнан шу концентрлаб бериш хусусиятини бузилиши ўт пуфагида турли тошлар хосил бўлишига сабаб бўлади.\nСтатистик маълумотларга қараганда ўт пуфаги тошлари хар еттинчи одамда (10–15% одамларда) кузатилади. Ўт пуфагидаги хосилалар – ультратовушли текширув (УТТ) да – эхопозитив киритмалар (холецистолитиаз) деб номланиб, уларнинг ўлчамлари 1 мм дан 3-4 см гача ва ундан хам катта бўлиши мумкин. Замонавий ультратовушли ускуналари ёрдамида ўлчами хатто 1 мм ли эхопозитив киритмаларни аниқлаш имкони мавжуд.\nТошлар нафақат ўлчами балки сони жихатидан хам турлича бўлади. Битта якка тошдан тортиб, кўплаб майда тошчаларгача учрайди. Айрим холларда кўпгина майда тошлар қумни эслатади. Аммо УТТ да «қум» термини қўлланилмайди. Айнан якка катта тошлардан кўра бир нечта майда ва ўртача тошлар беморларни кўпроқ безовта қилади. Ўт пуфагининг чиқиш қисмини тўсиб қолиш ёки умумий ўт йўлига тиқилиб қолиши эхтимоли майда ўлчамли тошларда юқори бўлади.\nЎт пуфагидаги тошларни қандай аниқлаш мумкин?\nЎт пуфагида тош мавжудлигини қуйидаги клиник белгилар ёрдамида тахмин қилиш мумкин:\n• Овқат егандан кейин (айниқса ёғли овқатдан сўнг) ўнг қовурға ёйи остида ўтмас, хуружсимон оғриқларни пайдо бўлиши, оғриқнинг бир неча дақиқадан бир неча соатгача чўзилиши;\n• Кўнгил айниши хуружлари ва қусиш;\n• Қоринни дам бўлиши, зарда бўлиш, кекириш, ич ўтиши.\nШу каби шикоятлар Сизда кузатилса, гастроэнтеролог кўригига ёзилинг ва албатта қорин аъзоларини УТ (УЗИ) текширувдан ўтказинг.\nТезкор ёрдамга қуйидаги холларда мурожаат қилинади:\n• Қориндаги оғриқ шунчалик кучлики, уни чидаш учун ўзингизга қулай вазият топишнинг имкони йўқ бўлганда.\n• Тери ва шиллиқ қаватларнинг сарғайиши қўшилганда.\n• Оғриқ + тана харораратини ортиши ва жунжикиш кузатилганда.\nЎт тошлари нимаси билан хавфли?\nЎт йўлларининг тўсилиб қолиши натижасида бир қатор нохуш ва хатто ўлим билан якунланувчи асоратлар кузатилади. Улар қуйидагилар:\n• Ўт пуфагини ўткир яллиғланиши – кучли оғриқ ва иситма билан кечиб, бемор тезкор тиббий ёрдамга мухтож бўлади.\n• Ўт йулларини тиқилиши, уларни инфекцияланиши ва шамоллаши (холангит) га сабаб бўлади.\n• Ошқозон ости бези йўлларини тўсилиши ва панкреатитга сабаб бўлади.\n• Ўт пуфаги саратони ривожланиши хавфи ўтида тоши бор беморларда кўп кузатилади.\n• Қоннинг инфекцияланиши.\nЎт пуфагида тош бўлганда қандай даволаниш керак?\nЗамонавий тиббиёт ўт тоши хеч қандай симптомларсиз кечганда даволаш шарт эмас деб хисоблайди. Аммо тошнинг холатини назорат қилиб туриш тавсия этилади. Қоринда кучли оғриқлар пайдо бўлганда ва у тобора кучайиб борса гастроэнтерологга учраш керак. Врач қўшимча текширувлар буюриб, керакли давони белгилаб беради.\nДаволаш турлари бор йўғи икки хил бўлади:\n1.Тошларни эритадиган препаратлар қабул қилиш.\nЎт пуфагидаги тошлар майда (1 см дан кичик) ва кам сонли бўлганда уларни эритиш хусусияти мавжуд препаратлари буюрилади. Аммо бу даволаш жараёни бир неча ойдан бир неча йилгача чўзилиши мумкин, шунингдек, бу даврда ўт тошларнини ўт йўлларига тиқилиш қолиш эхтимоли инкор этилмайди. Врачлар асосан холестеринли (УТТ да сийрак соя берувчи) тошлар аниқланса бу каби препаратларни тавсия этиб, уларнинг камчилик томони даволаш маълум муддатга тўхтатилганда, тошлар яна қайтадан қўшилиб каттайиши мумкин. Тошларни эритувчи препаратлар шунингдек, операциясига қарши кўрсатмаси (кекса ёшдаги ва ёндош касалликлари) мавжуд беморларга тавсия этилади.\nЎт пуфагини олиб ташлаш операцияси холецистэктомия деб номланиб, у икки хил амалга оширилади: 1. Лапаротомия - ўнг қовурға ёйи остида ёки ўрта қорин чизиғи бўйлаб катта қилиб кесилади; 2. Эндоскопик лапароскопия – 3 та кичик кесиклар орқали махсус аппарат ёрдамида бажарилиб, косметик жихатидан қулай хисобланади.\nЎт пуфагини олиб ташлашдан қўрқмаслик керак. Негаки ўт пуфаги унчалик хаётий мухим аъзо эмас. Унинг йўқлиги жигарни зўриқишига олиб келмайди. Аксинча, ўт пуфагида майда тошлар мавжуд бўлганда – айтиб ўтилганидек уларни холедохга тиқилиши ёки ошқозон ости безини зўриқиши натижасида, кейинчалик панкреатит (ва унинг асорати сифатида қандли диабет) ни ривожланишига мойиллик яратади. Ўт пуфаги бўлмаган такдирда хам, жигарда ўт суюқлиги ишлаб чиқариш жараёни давом этаверади ва у хеч қаерда тўпланмасдан доимий равишда 12 бармоқли ичакка тушиб туради.\nЎт пуфагида тошлар қаердан пайдо бўлади?\nЎт пуфагида тош тўпланишига сабаб бўладиган омиллар қуйидагилар хисобланади:\n• Ўт суюқлигида холестерин миқдорини ортиб кетиши. Нормада жигардан ажралаётган ўт суюқлигида холестерин ва уни парчаловчи кимёвий бирикмалар бўлади. Айнан шу холестеринни эритувчи моддаларни етишмаслиги натижасида холестерин миқдори ортиб, кристал холида чўкмага тушади ва тош пайдо бўлишига замин яратади.\n• Ўт суюқлигида билирубин миқдорини ортиб кетиши. Билирубин – бу эритроцитларни парчаланиши натижасида хосил бўладиган ўт пигменти хисобланади. Айрим патологик холатлар (масалан, гепатит, цирроз, ўт йўллари инфекцияси, қон касалликлари) да билирубин ажралиши кўпайиб кетади ва тош хосил бўлишига олиб келади.\n• Ўт пуфагини тўлиқ бўшамаслиги натижасида. Бу холат ўт пуфагини шаклини ўзгариши (деформацияси) да ва қон босими паст юрадиган инсонларда ўтнинг етарлича қисқармасиги, ортиқча концентрланиши ва тош холида ўтириб қолишига сабаб бўлади.\n• Жигарнинг хроник вирусли касалликлари. Гепатит В ва С вируси аниқланган беморларнинг ўртача 70 фоизида ўт пуфагида майда ва кўпгина тошларни учратиш мумкин. Бунинг патогенетик келиб чиқиши хали охиригача аниқланмаган.\nАйтиб ўтилган сабаблардан ташқари ўт пуфагида тош хосил бўлишига бир қатор омиллар мойиллик яратади. Улар қуйидагилар:\n• 40 ёш ва ундан юқори ёшди инсонлар;\n• Семизлик ва ортиқча вазн;\n• Кам харакат қилиш;\n• Қандли диабет, айрим қон касалликлари (лейкоз, ўроқ хужайрали анемия) мавжудлиги;\n• Бирданига ва кескин озган инсонлар;\n• Гормонал препаратлар ичадиган одамлар (масалан, эстроген, орал контроцептивлар);\n• Ёғли овқатни кўп истеъмол қилиш ва клетчаткани кам истеъмол қилиш.\nЎт пуфагида тошлар пайдо бўлмаслиги учун нима қилиш керак?\nЎтда тош тўпланмаслигини 100% олдини олишни имкони йўқ. Аммо хаёт тарзини ўзгартириш орқали бу жараённи камайтириш мумкин.\n1. Овқатланиш навбатини қолдирманг. Мунтазам овқатланиш ўт суюқлигини бир меёрда оқиб туришини ва димланмаслигини таъминлайди.\n2. Вазн ташламоқчи бўлсангиз, буни тўғри амалга оширинг. Тўғри озиш хафтасига 0,5-1 кг дан ортмаслиги керак?\n3. Клетчаткага бой меваларни кўпроқ истеъмол қилинг. Рационингизда албатта қаттиқ мевалар, сабзавотлар ва нон бўлиши керак?\n4. Соғлом тана вазнини ушлаб туринг. Пархез ва спорт билан шуғулланиш орқали вазн олмасликка харакат қилинг.\n5. Кўпроқ харакатланинг. Кам харакат қилиш ўтда тош хосил бўлишига олиб келади. Шунинг учун имкон қадар сайр қилинг, спортзалга боринг ёки иш давомида чигалёзди машқларини бажаринг.\nМай 06, 2021 523 3 Рукн ГАСТРОЭНТЕРОЛОГИЯ\nЎт пуфаги – бу жигарнинг остида жойлашган «қопсимон» аъзо хисобланади. Унинг вазифаси жигарда хосил бўладиган ўт суюқлигини ўзида тўплаб туриш, уни қўйилтириб сифатини ошириш (концентрлаш) ва киши овқат тановул қилга...">